Kemboja, Vietnam meterai 11 dokumen untuk perkukuh kerjasama dua hala

PHNOM PENH, 8 November- Kemboja dan Vietnam menandatangani 11 dokumen yang bermatlamat untuk meningkatkan lagi hubungan dan kerjasama dua hala.Perdana Menteri Kemboja, Samdech Techo Hun Sen dan Perdana Menteri Vietnam Pham Minh Chinh yang berada di negara itu menyaksikan majlis menandatangani dokumen berkenaan selepas pertemuan mereka di Istana Keamanan, kata Eang Sophalleth, pembantu peribadi Hun Sen.Dokumen itu antara lain meliputi kerjasama dua hala dalam pengangkutan rentas sempadan, pertanian, promosi perdagangan di sepanjang sempadan, media, telekomunikasi, teknologi maklumat dan komunikasi, agama, buruh dan perbankan.

Perdana Menteri Kemboja Hun Sen (kanan) berjabat tangan dengan Perdana Menteri Vietnam Pham Minh Chinh (kiri) semasa pertemuan di Istana Keamanan / FOTO AFP

Sophalleth berkata dalam rundingan itu, kedua-dua pemimpin membincangkan kerjasama dua hala dan bertukar pandangan mengenai beberapa isu serantau dan antarabangsa yang menjadi perhatian dan kepentingan bersama. -AFP


345 juta orang seluruh dunia hampiri kebuluran

BERLIN, 9 November -Ketua Agensi Makanan Pertubuhan Bangsa Bersatu (PBB) menyeru pemimpin dunia supaya menggembleng sumber dan dana bagi menyelamatkan jutaan penduduk yang terjejas akibat kejutan iklim.Pengarah Eksekutif Program Makanan Sedunia (WFP) PBB, David Beasley berkata terdapat sekurang-kurangnya 345 juta individu menuju ke arah kebuluran kerana konflik dan kejutan iklim.Beliau menambah, tindakan penyelesaian dan dana diperlukan segera untuk mengelak penghijrahan besar-besaran dan ketidakstabilan negara yang terdedah kepada perubahan iklim.

"Harapan saya daripada COP ini adalah pemimpin di seluruh dunia bukan sahaja akan bercakap tetapi ambil tindakan, kerana kita mempunyai berjuta-juta orang yang menghadapi masalah serius sekarang kerana kejutan iklim di seluruh dunia."Jika kita mempunyai tindakan segera, dana dan sumber yang diperlukan, kita boleh menghentikan penghijrahan daripada berlaku dan ketidakstabilan negara. Tetapi pemimpin perlu mengambil tindakan dan mereka perlu mengambil tindakan dengan pantas," katanya.Beasley turut menyentuh mengenai perang Russia di Ukraine yang telah memburukkan lagi krisis kemanusiaan kerana kedua-dua negara adalah pengeluar utama bijirin di dunia.Jelasnya, beliau tidak kisah sama ada terdapat pihak cenderung menyokong atau membenci Russia, tetapi ramai yang memerlukan bijirin dan baja.Ketiadaan bijiran berpotensi menyebabkan penduduk di seluruh dunia mati kelaparan.-AFP


Thailand tarik balik rancangan benarkan warga asing miliki tanah

BANGKOK, 9 November - Thailand menarik balik perancangan untuk melaksanakan dasar membenarkan pemilikan tanah terhad oleh warga asing yang kaya, kata seorang pegawai kerajaan, selepas perkara itu mendapat bantahan orang ramai.Sebelum ini, kerajaan mengumumkan pelan bertujuan menarik pelaburan dari luar negara, yang akan membolehkan warga asing memiliki tanah terhad kepada 1 rai (0.16 hektar) sekiranya mereka melabur sekurang-kurang 40 juta baht (RM5 juta) dalam sekuriti atau bon untuk sekurang-kurang tiga tahun.

Bagaimanapun, pengkritik berpendapat jumlah pelaburan itu adalah terlalu kecil, selain dasar berkenaan boleh mendorong peningkatan harga hartanah, sekali gus menjejaskan pemilikan tempatan."Kementerian Dalam Negeri telah menarik balik cadangan itu, dan mendengar pendapat semua pihak supaya ia bersifat komprehensif," kata jurucakap kerajaan, Anucha Burapachaisri, pada sidang media.Menteri Dalam Negeri, Anupong Paochinda, menyifatkan isu itu sebagai perkara yang rumit dan memaklumkan bahawa kajian perlu dibuat bagi mempertimbangkan kebaikan serta keburukannya.Thailand berusaha menarik pelaburan asing untuk memperkukuh ekonomi, termasuk melalui skim visa jangka panjang dan pelepasan cukai pendapatan bagi warga asing yang 'berpotensi tinggi', pesara memiliki kekayaan dan profesional mahir.-REUTERS


China pamer jet penumpang C919

BEIJING, 8 November- China mempamerkan jet penumpang besar yang pertama dikeluarkan dalam negara selepas pesawat itu diluluskan oleh pengawal selia dengan melancarkan C919 pada pertunjukan udara utama.Pesawat itu menuju ke landasan di Pameran Penerbangan dan Aeroangkasa Antarabangsa China, mengelilingi langit sebelum mendarat di hadapan ratusan penonton.Pihak berkuasa China berharap C919 yang dibina oleh Commercial Aircraft Corp of China (COMAC) milik negara akan mencabar model asing seperti Boeing 737 MAX dan Airbus A320.China juga berharap pesawat jet buatan sendiri pertamanya dengan potensi komersial besar-besaran akan mengurangkan pergantungan negara kepada teknologi asing apabila hubungan dengan negara-negara barat semakin merosot, walaupun kebanyakan bahagian pesawat itu diperoleh dari luar negara.Syarikat penerbangan negeri dengan penuh semangat menyokong jet itu walaupun masih belum menerima lesen daripada pengawal selia AS dan Eropah atau kelulusan untuk memasuki pengeluaran besar-besaran.

(Jet penumpang C919 / FOTO AFP)

China Eastern Airlines, syarikat penerbangan kedua terbesar negara merancang untuk memasukkan empat C919 dengan media domestik melaporkan bahawa pesawat itu akan mula beroperasi pada suku pertama 2023.COMAC berkata lebih 800 pesanan C919 telah dibuat. -AFP


Perang Rusia-Ukraine bukan alasan isu sumber, perubahan iklim terkebelakang

SHARM EL SHEIKH, 8 November- Peperangan melibatkan Rusia-Ukraine seharusnya tidak dijadikan alasan untuk melangkah ke belakang dalam isu sumber tenaga dan perubahan iklim.Demikian penegasan Presiden Perancis, Emmanuel Macron pada sidang media sempena Persidangan Perubahan Iklim Pertubuhan Bangsa Bersatu (PBB) COP27, di Mesir."Setiap saat yang dibazirkan, masalah berkaitan perubahan iklim ini akan menjadi semakin susah untuk diselesaikan dan ketidakadilan semakin besar," katanya.

Pemimpin dunia dan diplomat menganggap usaha mengatasi isu pemanasan global adalah peperangan untuk kelangsungan hidup manusia.Dalam perkembangan lain; Macron turut menyebut Ukraine dan Rusia seharusnya kembali kepada meja rundingan.Menyentuh mengenai Iran pula, beliau menegaskan perlunya rangka kerja kolektif berhubung aktiviti nuklear.


Cubaan culik gagal, lelaki warga AS maut

BAGHDAD, 8 November- Seorang lelaki warga Amerika Syarikat (AS) maut selepas cubaan menculiknya gagal.Perkara berkenaan disahkan oleh sumber pihak polis Iraq.Mayat mangsa di bawa ke hospital di daerah Karrada dan berdasarkan laporan siasatan awal, kematian lelaki itu disebabkan terkena peluru.Sumber polis menyebut, mangsa turut membawa kad identiti seorang guru bahasa Inggeris.

(Sebuah ambulans dipercayai membawa mayat lelaki warga AS meninggalkan Hospital Sheikh Zayed / Foto REUTERS)

Sumber turut melaporkan lelaki bersenjata telah melepaskan tembakan ke arah mangsa yang sedang menaiki kereta.Agensi Berita Iraq melaporkan Ketua Polis telah mengarahkan penubuhan jawatankuasa bagi menyiasat pembunuhan warga AS itu.Jurucakap Jabatan Negara Amerika Syarikat, Ned Price berkata, pihaknya mengambil maklum insiden berkenaan dan sedang membuat siasatan mengenainya.-REUTERS


Tragedi Halloween Itaewon: Anggota penyiasat serbu 55 lokasi, termasuk pejabat ketua polis

SEOUL, 8 November- Pasukan penyiasat khas menyerbu pejabat ketua polis negara dan berpuluh-puluh pejabat lain bagi membantu siasatan berhubung insiden rempuhan di Itaewon yang mengorbankan sekurang-kurangnya 156 nyawa.Sebanyak 55 pejabat diserbu, termasuk pejabat Pesuruhjaya Agensi Polis Kebangsaan Yoon Hee Keun dan ketua Agensi Polis Metropolitan Seoul (SMPA) Kim Kwang Ho.Lokasi lain termasuk pejabat pegawai kanan risikan dan pemantauan situasi SMPA, Balai Polis Yongsan, ketua pejabat Wad Yongsan Park Hee-young, Ibu Pejabat Bomba & Bencana Metropolitan Seoul dan Balai Bomba Yongsan.Ibu pejabat Seoul Metro dan Stesen Kereta Api Bawah Tanah Itaewon turut digeledah.Pihak polis dan bomba serta pejabat Wad Yongsan, telah dikecam hebat ekoran pendedahan terdapat tanda amaran sebelum kemalangan maut pada 29 Oktober, tetapi mereka gagal bertindak balas tepat pada masanya.

(Polis tempatan dikecam hebat ekoran pendedahan terdapat tanda amaran sebelum kemalangan maut pada 29 Oktober, tetapi mereka gagal bertindak/REUTERS)

Bekas ketua Balai Polis Yongsan Lee Im Jae, ketua pejabat Wad Yongsan Park Hee Young, dan dua lagi pegawai kanan polis dan bomba akan disoal siasat atas tuduhan kecuaian profesional sehingga mengakibatkan kematian orang ramai. -BERNAMA


Sony akan hentikan pembungkusan plastik secara berperingkat tahun depan

TOKYO, 8 November- Sony akan menghentikan pembungkusan plastik secara berperingkat untuk alat elektronik kecil seperti telefon pintar, kamera dan aksesori audio mulai tahun depan, kata jurucakap syarikat.Mulai April, pembungkusan plastik tidak akan digunakan untuk beberapa produk baharu seberat satu kilogram (2.2 paun) atau kurang.Konglomerat Jepun itu mahu menghapuskan bahan daripada semua kontena untuk barangan yang lebih kecil yang direka bentuk baharu menjelang 2025, kata jurucakap itu kepada AFP."Daripada plastik, kami kebanyakannya menggunakan kertas, dan apa yang dipanggil 'bahan campuran asli' yang diperbuat daripada buluh, kertas terpakai dan serat tebu yang diperah," katanya.Sony akhirnya mahu menghapuskan pembungkusan plastik untuk produk yang lebih besar seperti televisyen, tetapi tiada jangka masa tertentu diputuskan lagi, katanya.Kebanyakan plastik, termasuk dalam pembungkusan dan produk sekali pakai, tidak mudah reput secara semula jadi.

(Ibu pejabat Sony di Tokyo / FOTO AFP)

Sony telah mengumumkan pelan global jangka panjang yang menyasarkan "jejak alam sekitar sifar" sepanjang kitaran hayat produk dan aktiviti perniagaannya menjelang tahun 2050. -AFP


Polis didakwa tinggalkan wanita bergari dalam kereta peronda sebelum dirempuh kereta api

COLORADO, 8 November- Dua pegawai polis didakwa pada Isnin kerana meninggalkan seorang wanita yang digari dalam kereta peronda sebelum kenderaan itu dirempuh kereta api.Rempuhan menyebabkan wanita tersebut, Yareni Rios-Gonzalez, 20 tahun, parah.Kenyataan Pejabat Peguam Daerah Weld memaklumkan, Rios-Gonzalez didakwa melakukan jenayah sebelum ditahan oleh dua anggota polis terbabit di landasan kereta api.Menurut polis, wanita tersebut dituduh mengacukan pistol ke arah pemandu lain berhampiran bandar Platteville, kira-kira 40 batu di utara Denver, pada malam 16 September.Pegawai dari pelbagai agensi bertindak balas terhadap kejadian itu dan Rios-Gonzalez dihentikan, digari dan diletakkan di ditempat duduk penumpang kenderaan peronda yang diberhentikan di landasan kereta api.Rakaman video polis menunjukkan kereta api barang Union Pacific, membunyikan hon sebelum merempuh kenderaan peronda tersebut sambil Rios-Gonzalez berada di dalamnya.

(Keadaan kereta peronda polis yang remuk selepas dirempuh sebuah kereta api/Foto REUTERS)

Rios-Gonzalez mengalami sembilan patah tulang rusuk, patah tangan dan kaki, patah gigi dan kecederaan lain, kata peguamnya, Paul Wilkinson. Pertuduhan paling serius telah dibuat terhadap pegawai polis Fort Lupton Jordan Steinke, yang menghadapi pertuduhan percubaan membunuh dan serangan tahap kedua, kata pendakwa raya.Sarjan Pablo Vazquez, pegawai polis Platteville pula berdepan lima pertuduhan salah laku membahayakan secara melulu dan tuduhan trafik, kata pihak berkuasa.-REUTERS


Ratusan penumpang terkandas susulan mogok juruterbang

NAIROBI, 8 November- Ratusan penumpang di Lapangan Terbang Antarabangsa Jomo Kenyatta, Kenya berang gara-gara tindakan mogok juruterbang Kenya Airways.Sebahagian mereka yang sudah terkandas selama empat hari, terpaksa mengambil penerbangan alternatif untuk ke destinasi masing-masing.Mogok yang bermula pukul 6.00 pagi Sabtu waktu tempatan itu melumpuhkan operasi syarikat penerbangan terbesar negara berkenaan.Kebanyakan penumpang mendakwa menjadi mangsa sedangkan pihak berkuasa Kenya gagal bertindak menangani masalah tersebut.

(Beberapa penumpang terkandas di Lapangan Terbang Antarabangsa Jomo Kenyatta / Foto REUTERS)

Kumpulan juruterbang pula mendakwa mogok dilaksanakan selepas pengurusan gagal mendengar masalah mereka.Sementara itu, Kenya Airways dalam satu kenyataan memberi amaran, juruterbang yang mogok akan dipecat jika tidak kembali bekerja.Ia berkata, mogok yang diadakan adalah tidak sah.Syarikat itu mendakwa, tindakan mogok boleh mengancam proses pemulihan pascapandemik dan menyebabkan kerugian sekurang-kurangnya US$2.5 juta sehari.-REUTERS


COPENHAGEN, 8 November- Sekurang-kurangnya 15,000 orang maut di Eropah akibat cuaca panas melampau, pada tahun ini.Menurut data dikeluarkan Pertubuhan Kesihatan Sedunia (WHO), Sepanyol dan Jerman antara yang paling teruk terjejas.Laporan itu menyebut, dari Jun hingga Ogos adalah cuaca paling panas di Eropah dengan kemarau terburuk yang pernah disaksikan di benua itu.Pengarah Serantau WHO untuk Eropah, Hans Kluge dalam satu kenyataan berkata hampir 4,000 kematian dicatatkan di Sepanyol sepanjang tiga bulan itu.Jerman merekodkan sekitar 4,500 kematian.Di United Kingdom melibatkan lebih 3,200 orang dan Portugal lebih 1,000 orang."Anggaran tersebut dijangka meningkat apabila lebih banyak negara melaporkan kematian akibat cuaca panas," katanya sambil menekankan sidang kemuncak iklim PBB di Mesir dan gesaannya untuk tindakan lebih pantas.Dalam pada itu, WHO menambah, peningkatan gelombang haba dan cuaca ekstrem lain akan mengakibatkan lebih banyak penyakit dan kematian dalam dekad akan datang melainkan tindakan "drastik" diambil.-AFP


Penduduk dunia dijangka cecah lapan bilion pertengahan November ini

NEW YORK, 8 November-  Jumlah penduduk global dijangka mencecah lapan bilion menjelang pertengahan November ini.Pertubuhan Bangsa Bersatu (PBB) memaklumkan, penduduk dunia dijangka terus berkembang walaupun pada kadar lebih perlahan.PBB juga menjangkakan terdapat jurang antara negara serantau dalam dekad akan datang.Bahagian Penduduk dan Pembangunan Tabung PBB untuk Aktiviti Kependudukan (UNFPA) menganggarkan bilangan penduduk bumi mencecah lapan bilion pada 15 November, iaitu peningkatan lebih tiga kali ganda berbanding 2.5 bilion manusia pada 1950."Bagaimanapun, selepas kemuncaknya pada awal 1960-an, kadar pertumbuhan penduduk dunia menurun secara mendadak," menurut Ketua Bahagian UNFPA, Rachel Snow kepada AFP.Pertumbuhan tahunan merosot daripada paras tertinggi 2.1 peratus antara 1962 dan 1965 kepada di bawah satu peratus pada 2020.Menurut unjuran PBB, jumlah itu berpotensi merudum sekitar 0.5 peratus menjelang 2050 disebabkan penurunan berterusan dalam kadar kesuburan.Berikutan peningkatan dalam jangka hayat serta bilangan individu yang masih boleh hamil, PBB mengunjurkan penduduk akan terus meningkat kepada kira-kira 8.5 bilion pada 2030, seterusnya 9.7 bilion (2050) dan kemuncak kira-kira 10.4 bilion pada 2080-an.

Bagaimanapun, Institut Metrik dan Penilaian Kesihatan (IHME) yang berpangkalan di Amerika Syarikat (AS) mengunjurkan jumlah berbeza, iaitu menerusi kajian 2020 penduduk global akan mencecah maksimum menjelang 2064 dan dengan itu tidak akan mencapai 10 bilion, dan menurun kepada 8.8 bilion menjelang 2100."Unjuran kami lebih rendah (daripada PBB) dan saya mempunyai sebab tersendiri," kata Pengarang Utama Kajian IHME, Stein Emil Vollset.Dalam pada itu, sesetengah pakar percaya perbezaan demografi serantau ini mungkin memainkan peranan penting dalam geopolitik pada masa hadapan.Dalam ilustrasi lain mengenai perubahan trend, dua negara paling ramai penduduk, China dan India, akan mengatasi antara satu sama lain seawal 2023, lapor PBB.Ini kerana jumlah 1.4 bilion penduduk China akan mula merosot, jatuh kepada 1.3 bilion menjelang 2050 dan menjelang akhir abad ini, penduduk China mungkin hanya tinggal 800 juta orang.Sementara itu, penduduk India yang ketika ini di tempat kedua selepas China, dijangka melepasi negara itu di utara pada 2023 dan meningkat kepada 1.7 bilion menjelang 2050, walaupun kadar kesuburannya dijangka merosot.Amerika Syarikat (AS) akan kekal sebagai negara ketiga paling ramai penduduk pada tahun 2050, unjur PBB, tetapi ia akan terikat dengan Nigeria pada 375 juta. - AFP


Tujuh maut dalam kemalangan bas bertembung lori di Timur Turki

AGRI, 8 November - Sekurang-kurangnya tujuh orang maut apabila bas yang dinaiki mereka bertembung dengan dua trak di Timur Turki.Presiden Turki, Recep Tayyip Erdogan mengesahkan tujuh rakyatnya maut dalam kemalangan itu.Manakala, sebelas orang lagi cedera dalam kemalangan itu yang terletak di wilayah Agri berhampiran sempadan dengan Iran dan Armenia, menurut Menteri Kesihatan Turki Fahrettin Koca."Tujuh daripada rakyat kita telah kehilangan nyawa mereka dalam sebuah bas yang terbakar selepas ia terbalik. Saya berharap mereka dirahmati Tuhan," kata Erdogan pada akhir ucapan mengenai subjek lain.

(Tangkap layar video AFP kemalangan melibatkan bas dan trak)

Bas yang dinaiki penumpang itu dipercayai bertembung dengan dua buah trak lalu mengakibatkan kebakaran besar-besaran dan kepulan asap hitam tebal yang memenuhi ruang udara.Insiden itu juga disiarkan melalui stesen televisyen tempatan yang memaparkan mayat yang terbakar dalam kejadian ngeri itu. - AFP


Nahas Pesawat Tanzania: Mangsa terselamat kongsi detik cemas kejadian

BUKOBA, 8 November- Mangsa yang terselamat daripada nahas pesawat Tanzania, Mectrida Samuel, pada Isnin memaklumkan insiden maut itu berlaku disebabkan cuaca buruk.Jelas Samuel, dia terselamat selepas berjaya keluar dari pesawat yang tenggelam di Tasik Victoria.Penumpang bergelut untuk menyelamatkan diri sebaik pendaratan cemas di tasik berkenaan dan air terus masuk ke dalam pesawat."Satu-satunya perkara yang membantu saya sehingga saya terselamat adalah saya berjaya menanggalkan tali pinggang keledar dan keluar dari tempat duduk tepat pada masanya.Pesawat itu telah pun dibanjiri air, jadi saya bergelut untuk berenang dan ketika itulah salah seorang anak kapal membantu kami membuka pintu kecemasan," katanya.

(Mectrida Samuel, Mangsa yang terselamat / Foto REUTERS)

Penerbangan PW494, yang dikendalikan oleh syarikat penerbangan Tanzania Precision Air membawa 43 orang pada Ahad.Pesawat berkenaan dalam perjalanan dari ibu negara Dar es Salaam terhempas ke dalam tasik ketika cuba mendarat di Lapangan Terbang Bukoba akibat cuaca buruk.Nahas itu mengorbankan sekurang-kurangnya 19 orang.-REUTERS


Pembunuhan di Christchurch: Brenton Tarrant kemuka rayuan sabitan, hukuman

WELLINGTON, 8 November- Lelaki warga Australia, Brenton Tarrant yang membunuh 51 jemaah di dua masjid di New Zealand pada 2019 akan mengemukakan rayuan berhubung sabitan dan hukuman penjara seumur hidup yang dihadapainya.Perkara berkenaan disahkan seorang pegawai mahkamah."Rayuan terhadap sabitan dan hukuman telah difailkan," kata Liz Kennedy, jurucakap di Pejabat Ketua Hakim Negara.Semasa hukuman pada Ogos 2020, Hakim Cameron Mander berkata beliau mengenakan hukuman yang paling keras untuk tindakan tidak berperikemanusiaan Tarrant."Jenayah anda sangat dahsyat, walaupun anda ditahan sehingga anda mati, ia tidak akan terlepas daripada hukuman dan kecaman," kata Mander pada masa itu.

(Brenton Tarrant dihukum penjara seumur hidup tanpa kemungkina parol setelah mengaku bersalah atas 51 pertuduhan membunuh dan 40 percubaan membunuh)

Tarrant mengaku bersalah pada 2020 atas 51 pertuduhan membunuh dan 40 pertuduhan cubaan membunuh.Susulan itu, Tarrant dijatuhi hukuman penjara seumur hidup tanpa kemungkinan parol.Ia merupakan kali pertama hukuman seumur hidup dijatuhkan di New Zealand.Tarrant menggunakan senjata separa automatik telah masuk ke dalam dua masjid terbabit dan membunuh jemaah yang hadir untuk solat Jumaat.Antara mangsa terlibat ialah kenak-kanak, warga emas dan wanita.Lebih menyayat hati, video pembunuhan kejam itu disiarkan secara langsung di Facebook.-AFP


Pengeluaran perindustrian Jerman meningkat mendadak

BERLIN, 7 November - Jumlah pengeluaran perindustrian Jerman meningkat secara mendadak sebanyak 0.6 peratus pada September, angka rasmi itu, yang diterbitkan pada Isnin menyaksikan walaupun ada kebimbangan ekonomi sedang merosot.Angka tersebut menunjukkan bahawa angka keluaran jatuh sebanyak 1.2 peratus pada Ogos lebih daripada yang dilaporkan sebelum ini.Meskipun mengalami peningkatan pada September, penganalisis dan pegawai pesimis mengenai prospek ekonomi Jerman, memandangkan kuasa besar Eropah ditekan dengan kos tenaga yang tinggi."Mood dalam kalangan syarikat masih terlalu rendah dan permintaan semakin berkurangan," kata kementerian ekonomi dalam satu kenyataan.Dalam industri intensif tenaga, seperti bahan kimia atau logam, pengeluaran jatuh pada September sebanyak 0.9 peratus, menurut Destatis.

"Kekurangan produk perantaraan yang ketara", akibat daripada pandemik COVID-19 dan perang di Ukraine, juga terus menyeret pengeluaran.Keluaran Dalam Negara Kasar (KDNK) Jerman meningkat pada suku ketiga dari Julai hingga September sebanyak 0.3 peratus."Industri tidak jatuh dari tebing pada suku ketiga tetapi terbantut," kata Carsten Brzeski, ketua makro di bank ING. - AFP


Ketua penjara Filipina didakwa arah pembunuhan penyampai radio

MANILA, 7 November- Polis Filipina mendakwa ketua penjara negara itu mengarahkan pembunuhan seorang wartawan radio terkemuka, yang kematiannya mencetuskan kebimbangan antarabangsa.Personaliti radio, Percival Mabasa, 63, yang terkenal dengan gelaran "Percy Lapid" dalam programnya, ditembak mati di pinggir bandar Manila pada 3 Oktober ketika memandu ke studio. Polis kemudian memfailkan aduan pembunuhan terhadap Ketua Pengarah Biro Penjara, Gerald Bantag yang kini digantung tugas bersama timbalan pegawai keselamatannya, Ricardo Zulueta.Lelaki bersenjata yang didakwa, Joel Escorial menyerah diri kepada pihak berkuasa bulan lalu selepas polis mendedahkan wajahnya daripada rakaman keselamatan, kata pegawai sebelum ini."Bantag mungkin menjadi pegawai tertinggi yang dikenakan dakwaan seperti ini," kata Setiausaha Kehakiman Crispin Remulla.Beliau didakwa mengarahkan pembunuhan Mabasa berikutan tindakan wartawan itu yang berterusan mengkritik bekas presiden dalam rancangannya, kata Biro Siasatan Kebangsaan, Eugene Javier kepada pemberita menerusi satu kenyataan.

(Setiausaha Dalam Negeri Filipina Benjamin Abalos Jr. (kanan) dan Setiausaha Kehakiman Filipina Jesus Remulla (kiri) semasa sidangmedia mengumumkan identiti suspek pembunuhan wartawan radio, Percival Mabasa di Jabatan Kehakiman Manila pada 7 November 2022, manakala Ketua Polis Negara Jeneral Rodolfo Azurin (depan kiri) dan ketua Biro Siasatan Negara Medardo de Lemos (depan kanan)/Foto AFP)

Bantag dan Zulueta turut dituduh mengarahkan pembunuhan Cristito Villamor Palana, seorang banduan penjara yang didakwa menyampaikan perintah pembunuhan kepada Escorial, yang kemudian mendedahkan identiti Palana kepada pihak polis.Palana dilemaskan dengan beg plastik oleh ahli kumpulannya sendiri, tambah Javier.Aduan jenayah juga telah difailkan terhadap 10 banduan.Pendakwaraya di Jabatan Kehakiman akan memutuskan sama ada terdapat cukup bukti untuk memfailkan pertuduhan di mahkamah.-AFP


Moon Jae-in mahu pulangkan sepasang anjing dan anak anjing pemberian

SEOUL, 7 November - Bekas Presiden Korea Selatan Moon Jae-in berhasrat memulangkan sepasang anjing dan anak anjing yang kini dalam peliharaannya selepas pemimpin Korea Utara Kim Jong-un menghadiahkan haiwan berkenaan pada 2018.Pemimpin Korea Utara itu menghadiahi Moon sepasang anjing baka Pungsan yang bernama Songkang (jantan) dan Gomi (betina) selepas sidang kemuncak ketiga mereka di Pyongyang pada September 2018, menurut Agensi Berita Yonhap.Selepas bersara pada Mei lalu, Moon membawa tiga anjing berkenaan tinggak bersamanya di kediaman peribadinya di Yangsan.Di bawah Akta Rekod Presiden, anjing Korea Utara yang diklasifikasikan sebagai rekod presiden dilarang tinggal bersama Moon selepas bersara dan sepatutnya dikembalikan ke Arkib Presiden.Bagaimanapun, Arkib Presiden menandatangani perjanjian dengan Moon bagi membenarkan haiwan itu diletak di bawah jagaan beliau bermula 9 Mei kerana ketiadaan kemudahan menjaga haiwan serta untuk kebajikan anjing berkenaan.Perjanjian itu menetapkan bahawa bekalan dan perbelanjaan untuk membiak dan mengurus anjing itu boleh dibayar mengikut bajet.

Pihak Moon dalam satu kenyataan pada Isnin, menyatakan hasrat untuk menyerahkan semula hak penjagaan ketiga-tiga anjing itu kepada Korea Utara susulan semakan semula ordinan penguatkuasaan Akta Rekod Presiden belum dilaksanakan.Menurut Kementerian Dalam Negeri, pihak Moon baru-baru ini meminta Arkib Presiden memulakan perbincangan tentang pengurusan penjagaan ketiga-tiga anjing itu.Permintaan itu dibuat susulan kos menguruskan tiga ekor anjing itu mencecah kira-kira 2.5 juta won (US$1,783) sebulan.Anjing baka Pungsan berasal dari kawasan pergunungan di Utara, terkenal dengan sifatnya yang tangkas, bijak dan ganas tetapi mesra dan setia kepada tuan mereka. - BERNAMA


Modus operandi baharu, menggunakan warga tua untuk seludup dadah

CANBERRA, 7 November - Pengembara warga emas diperdaya menyeludup dadah ke Australia, amaran diberika polis persekutuan.Polis Persekutuan Australia (AFP) dalam satu kenyataan mendedahkan, trend baharu dikenal pasti dengan menyasarkan warga tua menerusi penipuan dalam talian dengan memaksa mangsa bekerja sebagai keldai dadah untuk membayar hutang mereka.Sepanjang 12 bulan lalu, AFP menahan 18 keldai dadah sejurus tiba di Australia, dengan beberapa daripada mereka mendakwamereka melakukan perjalanan di bawah arahan sindiket jenayah antarabangsa selepas menjadi mangsa penipuan kewangan dalam talian.“Sindiket penjenayah, mengeksploitasi komuniti dan akan melakukan apa sahaja taktik yang diperlukan untuk mengimport dadah ke negara kita,” Xinhua memetik kenyataan Komander AFP Kate Ferry pada Ahad.

"Malangnya kami telah melihat kejadian di mana orang bukan sahaja menjadi mangsa warisan klasik atau penipuan pelaburan dan kehilangan wang mereka, tetapi mereka kemudian ditawarkan harapan palsu untuk mendapatkan semula wang mereka, tanpa disedari bekerja sebagai keldai dadah untuk sindiket jenayah."Antara 18 yang ditahan merupakan beberapa warga emas Amerika Syarikat yang ditangkap dengan 15 kg methamphetamine dan 1.5 kg kokain di dalam bagasi mereka dan dua warga Jerman yang membawa 18 kg methamphetamine. - BERNAMA


Populasi penduduk dunia dijangka cecah lapan bilion , pertengahan November

AMERIKA SYARIKAT, 7 November - Pertubuhan Bangsa Bersatu (PBB) menjangkakan populasi penduduk dunia akan mencecah lapan bilion menjelang pertengahan November.Bilangan manusia akan terus bertambah dalam tempoh beberapa dekad akan datang walaupun dengan kadar yang perlahan dan ketaksamaan serantau.Perkembangan itu dilapor Ketua Bahagian Populasi dan Pembangunan Tabung Pertubuhan Bangsa Bersatu untuk Aktiviti Kependudukan (UNFPA) Rachel Snow.Menurut Snow, unjuran jumlah penduduk dunia akan meningkat sehingga lapan bilion orang pada 15 November, merupakan peningkatan lebih tiga kali ganda berbanding 2.5 bilion penduduk pada 1950.

Bagaimanapun, selepas awal 1960-an, kadar pertumbuhan penduduk dunia menurun secara mendadak, kata Snow.Dengan mengambil kira kenaikan dalam jangka hayat dan bilangan orang dalam usia mengandung Tabung Kependudukan Pertubuhan Bangsa-Bangsa Bersatu (UNFPA) menganggarkan populasi dunia akan terus bertambah kepada kira-kira 8.5 bilion pada tahun 2030.9.7 bilion orang pada 2050 dan mencapai jumlah kemuncak pada kira-kira 10.4 bilion penduduk pada 2080.

Sementara itu, dua negara berpendudukan paling ramai, China dan India dijangka bertukar kedudukan satu dan dua, seawal tahun depan.

Jumlah penduduk China dengan populasi 1.4 bilion orang, dijangka mula merosot hingga 1.3 bilion menjelang 2050.Manakala, bilangan penduduk India dijangka melepasi negara jirannya itu, pada tahun depan, dan terus bertambah kepada 1.7 bilion dalam tempoh 27 tahun lagi. - AFP


Meta buang ribuan pekerja minggu ini

(Foto fail ibu pejabat dan logo Meta/REUTERS)

SAN FRANCISCO, 7 November- Syarikat induk Facebook, Meta merancang melaksanakan pengurangan tenaga kerjanya, minggu ini.Media, The Wall Street Journal memetik sumber terdekat melaporkan pelan pembuangan pekerja dijangka melibatkan ribuan kakitangan Meta.Pengumuman mengenainya akan dibuat paling awal pada Rabu ini.

Setakat 30 September lalu, Meta menggajikan kira-kira 87,000 pekerja di seluruh dunia dan merentasi pelbagai platform media termasuk Facebook, Instagram dan Whatsapp.Pelan terbaharu Meta itu, menyusul selepas beberapa pengumuman pembekuan pengambilan dan pengurangan pekerja oleh firma teknologi lain yang bergelut dengan masalah ekonomi.Ia melibatkan syarikat berpangkalan di Lembah Silikon; Stripe, Lyft, selain Amazon dan Twitter.-AFP


70 rumah musnah dalam kejadian tanah runtuh di Colombia

COLOMBIA, 7 November- Sekurang-kurangnya 70 buah rumah musnah dalam kejadian tanah runtuh, di utara Colombia.Ia selepas hujan lebat berterusan lebih 24 jam, pada Sabtu.Dalam kejadian di kampung Piojo itu, sebanyak 82 keluarga dipindahkan dari lokasi bencana.Hujan yang turun turut memusnahkan beberapa tanah perkuburan di kawasan berkenaan.

(Kediaman penduduk yang musnah akibat kejadian tanah runtuh di utara Colombia/Foto REUTERS)

"Kejadian berlaku kira-kira pukul 10 malam apabila air mula mengalir di bawah rumah. "Rumah mulai runtuh, satu demi satu...lampu jalan jatuh dan wayar hampir jatuh pada saya semasa memeluk anak perempuan yang menangis kerana keadaan itu. "Apabila tiba di rumah kami terpaksa melarikan diri kerana dinding mulai retak," kata seorang penduduk, Jose Ortega.Menurut pihak berkuasa Colombia, hujan lebat berlaku akibat sistem tekanan rendah di Laut Caribbean dan sebahagian daripada Lautan Atlantik.-REUTERS


Kherson terputus bekalan air, elektrik dakwa diserang Ukraine

(Gambar menunjukkan sebuah sekolah di perkampungan wilayah Kherson di Arkhanhelske pada 3 November 2022, yang dahulunya diduduki oleh tentera Rusia/Foto AFP)

KIEV, 7 November- Bandar Kherson yang diduduki Rusia di Ukraine terputus bekalan air dan elektrik, pada Ahad selepas serangan udara dan empangan utama di wilayah itu turut rosak.Ini adalah kali pertama Kherson berdepan situasi tersebut selepas siri serangan yang mengakibatkan bandar itu dirampas tentera Moscow."Di Kherson dan beberapa kawasan lain di rantau ini, tiada bekalan elektrik atau air buat sementara waktu," kata pentadbiran bandar Moscow menerusi Telegram.Jelasnya, keadaan itu disebabkan serangan yang dicetuskan pihak Ukraine di lebuh raya Berislav-Kakhovka, menyaksikan tiga tiang konkrit talian kuasa voltan tinggi rosak.Pakar tenaga sedang berusaha untuk "segera" menyelesaikan masalah itu, kata pihak berkuasa yang disokong Rusia, sambil menyeru orang ramai supaya bertenang.

(Seorang wanita tua berjalan di perkampungan wilayah Kherson di Arkhanhelske pada 3 November 2022, yang dahulunya diduduki oleh tentera Rusia/Foto AFP)

Bagaimanapun, Ketua Pentadbiran Wilayah, Yaroslav Yanushevych, menyalahkan Rusia atas gangguan bekalan elektrik berkenaan.Beliau berkata di bandar Beryslav sekitar 1.5km talian kuasa elektrik telah dimusnahkan, memutuskan bekalan elektrik sepenuhnya kerana kerosakan yang teruk."Mungkin, tidak akan ada cahaya di Beryslav sehingga bandar itu tidak diduduki sepenuhnya," tulisnya di platform media sosial Telegram."Adalah mustahil untuk membaiki talian dengan segera berikutan terdapat kekurangan pakar, peralatan dan penceroboh Rusia tidak akan membenarkan ini dibuat," tambahnya.Berita mengenai gangguan elektrik itu menyusul selepas empangan Kakhovka di wilayah Kherson yang dikuasai Rusia dilaporkan rosak susulan serangan didakwa dicetuskan oleh Ukraine.-AFP


19 terkorban, pesawat terhempas di Tanzania

(Ketua Pegawai Eksekutif Precision Air, Patrick Wanri/Foto REUTERS)

DAR ES SALAAM, 7 November- Sekurang-kurangnya 19 orang maut apabila sebuah pesawat penumpang terhempas di Tasik Victoria, Tanzania, pada Ahad. Pesawat berkenaan dikatakan cuba membuat pendaratan cemas di lapangan terbang berhampiran kerana mengalami masalah teknikal.Menurut Perbadanan Penyiaran Tanzania, pesawat PW494, dikendalikan oleh Precision Air telah merempuh ribut dan hujan lebat. Ketika ditemukan pasukan penyelamat, pesawat hampir tenggelam sepenuhnya. Pesawat membawa 39 penumpang, bayi dan empat anak kapal."Precision Air menzahirkan rasa simpati yang mendalam kepada ahli keluarga dan penumpang serta anak kapal yang terlibat dalam kemalangan tragis ini," kata syarikat penerbangan itu. "Pihak kami juga akan berusaha untuk memberikan maklumat dan apa sahaja bantuan diperlukan mereka," tambahnya.

(Keadaan pesawat yang terhempas di Tasik Victoria, Tanzania/Foto REUTERS)

Sementara itu, Ketua Pegawai Eksekutif Precision Air, Patrick Wanri memberitahu sokongan kepada mangsa dan ahli keluarga akan terus diberikan pihaknya."Diharapkan ahli keluarga bertenang sementara operasi mencari dan menyelamat (SAR) dijalankan serta proses pemindahan mangsa dibuat."Laporan yang kami ada ialah mereka yang selamat telah dibawa ke hospital dan sedang menerima rawatan," katanya."Kami juga telah membuka pusat bantuan keluarga untuk kepentingan penumpang terjejas dan saudara-mara yang mengikuti usaha menyelamat. "Pihak media turut digesa menyalurkan maklumat tepat daripada sumber yang boleh dipercayai," tambah Wanri.-REUTERS


Insiden Halloween Itaewon : Presiden Yoon mohon maaf, janji tuntut keadilan

(Presiden Korea Selatan Yoon Suk-yeol membaca mesej yang diletakkan oleh orang yang berkabung ketika melawat tempat kejadian rempuhan orang ramai yang berlaku semasa perayaan Halloween, di Seoul, Korea Selatan / REUTERS)

SEOUL, 7 November- Presiden Korea Selatan Yoon Suk-yeol memohon maaf pada hari Isnin atas kejadian Halloween yang membawa maut di Seoul serta berjanji akan mengambil tindakan terhadap mana-mana pegawai yang didapati bertanggungjawab, culas dalam tindak balas insiden tersebut serta berikrar memperbaharui sistem pengurusan polis dan keselamatan negara itu.Insiden pada 29 Oktober mengorbankan 156 orang, kebanyakannya berusia dalam kalangan 20-an dan 30-an, serta mencederakan 197 lagi.Ia berlaku ketika orang ramai sedang bersuka ria membanjiri lorong-lorong sempit daerah hiburan malam yang popular di Itaewon untuk meraikan perayaan Halloween tanpa sekatan COVID-19 yang pertama dalam tempoh tiga tahun.Yoon menyatakan permohonan maaf semasa mesyuarat untuk mengkaji semula peraturan keselamatan, ketika negara itu terus meratapi mangsa yang maut. Siasatan sedang dijalankan terhadap tindak balas pihak berkuasa terhadap kemalangan itu.“Saya tidak berani membandingkan diri saya dengan ibu bapa yang kehilangan anak lelaki dan perempuan, tetapi sebagai presiden yang sepatutnya melindungi nyawa dan keselamatan rakyat, saya sedih,” katanya."Saya minta maaf dan memohon maaf kepada keluarga yang berduka yang mengalami tragedi yang tidak terkata, dan kepada orang yang berkongsi kesakitan dan kesedihan."Polis telah berdepan kritikan awam berhubung tindak balas cuai mereka semasa tragedi itu, setelah menghantar hanya 137 pegawai ke kawasan itu walaupun menganggarkan lebih awal seramai 100,000 orang akan berkumpul.Minggu lalu, transkrip beberapa panggilan kecemasan yang dibuat dari beberapa jam sebelum kemalangan itu menunjukkan bahawa orang ramai telah memberi amaran tentang kemungkinan remuk dan menggesa campur tangan.Yoon pada mulanya menyifatkan pengendalian buruk pihak berkuasa sebagai kelemahan dalam pengurusan orang ramai dan peraturan keselamatan negara. Bagaimanapun, susulan laporan transkrip panggilan itu, dia menegur polis dengan tajam dan memohon maaf kepada mangsa dan khalayak yang lebih luas.Pada mesyuarat keselamatan Isnin, beliau berikrar untuk merombak sistem pengurusan keselamatan negara, menjalankan siasatan menyeluruh dan membawa mereka yang bertanggungjawab atas kegagalan untuk mengambil kira."Secara khususnya, pembaharuan yang meluas diperlukan dalam kerja polis, yang penting untuk persediaan menghadapi bahaya dan mencegah kemalangan, untuk melindungi keselamatan orang ramai," kata Yoon. -REUTERS

(Beribu-ribu orang berkumpul menuntut peletakan jawatan Presiden Korea Selatan Yoon Suk-Yeol yang  bertanggungjawab atas insiden malam Halloween di daerah Itaewon / REUTERS)


Apple jangka penghantaran iPhone terjejas akibat sekatan COVID-19 di China

(Seorang lelaki memegang iPhone 14 ketika model baharu Apple Inc mula dijual di kedai Apple di Beijing, China, 16 September 2022/REUTERS)

TAIPEI, 7 November- Apple Inc menjangkakan penghantaran model iPhone 14 pada Ahad lebih rendah daripada yang dijadualkan sebelum ini.Ia berikutan pengurangan pengeluaran yang ketara di sebuah kilang utama di China yang terjejas akibat sekatan COVID-19."Kilang itu kini beroperasi pada kapasiti berkurangan dengan ketara," kata Apple dalam satu kenyataan tanpa menghuraikan berapa banyak pengeluaran telah terjejas."Kami terus melihat permintaan kukuh untuk model iPhone 14 Pro dan iPhone 14 Pro Max. Bagaimanapun, kami kini menjangkakan penghantaran iPhone 14 Pro dan iPhone 14 Pro Max lebih rendah daripada yang kami jangkakan sebelum ini," katanya.Reuters bulan lalu melaporkan bahawa pengeluaran iPhone Apple boleh merosot sebanyak 30% di salah satu kilang terbesar dunia pada bulan November berikutan sekatan ketat COVID-19 di China.Kilang Zhengzhou di tengah China, yang menggaji kira-kira 200,000 orang, terjejas disebabkan rasa tidak puas hati terhadap langkah ketat untuk membendung penularan COVID-19, dengan ramai pekerja meninggalkan tapak tersebut.Firma penyelidikan pasaran TrendForce berkata minggu lalu ia telah mengurangkan unjuran penghantaran iPhone bagi suku Disember sebanyak dua hingga tiga juta unit, daripada 80 juta sebelumnya, disebabkan masalah di kilang Zhengzhou, sambil menambah siasatan terhadap situasi itu mendapati kadar penggunaan kapasiti kilang itu sekitar 70%.Apple, yang melancarkan jualan iPhone baharu pada September, berkata pelanggan akan mengalami masa menunggu yang lebih lama untuk menerima produk baharu mereka."Apa-apa sahaja yang menjejaskan pengeluaran Apple jelas mempengaruhi harga saham mereka," kata Quincy Krosby, ketua strategi global di LPL Financial di Charlotte, Carolina Utara.China melaporkan jumlah jangkitan baharu COVID-19 tertinggi dalam tempoh enam bulan, pada Ahad sehari selepas pegawai kesihatan berkata mereka berpegang pada sekatan coronavirus yang ketat.Foxconn Taiwan, pengendali kilang Zhengzhou, berkata pada Isnin ia sedang berusaha untuk meneruskan pengeluaran penuh di kilang itu secepat mungkin, dan menyemak semula prospek suku keempatnya.Ia akan melaksanakan langkah baharu di kilang itu untuk mengekang penularan COVID-19, termasuk sistem yang menyekat pergerakan pekerja kilang.Zon Ekonomi Lapangan Terbang Zhengzhou di tengah China berkata ia akan mengenakan langkah "pengurusan senyap" berkuat kuasa serta-merta, termasuk menghalang semua penduduk keluar dan hanya membenarkan kenderaan yang diluluskan di jalan raya dalam kawasan itu.Foxconn, pembuat elektronik kontrak terbesar di dunia, berkata dalam satu kenyataan, kerajaan wilayah di Henan, telah menjelaskan bahawa ia akan, seperti biasa, menyokong sepenuhnya Foxconn di Henan."Foxconn kini bekerjasama dengan kerajaan dalam usaha bersepadu untuk menghapuskan wabak itu dan menyambung semula pengeluaran ke kapasiti penuhnya secepat mungkin."Foxconn, atau nama rasminya Hon Hai Precision Industry Co Ltd, ialah pembuat iPhone terbesar Apple, menyumbang 70% daripada penghantaran iPhone di seluruh dunia. Ia mempunyai tapak pengeluaran lain yang lebih kecil di India dan selatan China.Suku keempat secara tradisinya merupakan musim panas bagi syarikat teknologi Taiwan kerana mereka berlumba-lumba untuk membekalkan telefon bimbit, tablet dan elektronik lain bagi tempoh cuti akhir tahun di pasaran Barat. -REUTERS

(Seorang wanita membawa payung berjalan melepasi logo Foxconn di luar bangunan syarikat di Taipei, Taiwan 31 Oktober 2022 / REUTERS)


Bas bertembung lori, 24 terkorban

CONAKRY, 7 November- Sebuah bas yang sedang memotong kenderaan lain merempuh sebuah lori di barat Guinea pada Ahad, mengorbankan lebih 24 nyawa, kebanyakannya pelajar sekolah dan universiti.Bas tersebut dalam perjalanan dari ibu negara Conakry ke Faranah di barat daya. Kemalangan itu berlaku berhampiran Kindia, bandar keempat terbesar Guinea kira-kira 130 kilometer (80 batu) timur Conakry.Kerajaan berkata nahas itu membawa kepada lebih 24 kematian dan beberapa kecederaan.Pegawai tempatan Kabinet Kake memberitahu AFP bahawa pelajar adalah mangsa utama.Kake berkata, bas itu telah melanggar lori ketika cuba memotong bas lain.Leftenan Faouli Soumah daripada pasukan polis berkata keadaan mayat "hampir tidak dikenali".Kemalangan jalan raya yang membawa maut kerap berlaku di Guinea dan kebiasaanya disebabkan oleh keadaan jalan raya dan kenderaan yang uzur atau pemanduan melulu.Terdahulu, pada bulan lalu 15 orang maut dalam kemalangan bas mini. -AFP


Jepun tuan rumah perarakan kapal armada laut, libatkan 12 negara

(Perdana Menteri Jepun Fumio Kishida menaiki USS Ronald Reagan, sebuah kapal pengangkut super berkuasa nuklear/REUTERS)

YOKOSUKA, 7 November- Selepas tujuh tahun, Jepun buat pertama kalinya menganjurkan perarakan kapal armada laut dari 12 buah negara.

Ia sebagai tanda kesatuan negara-negara tersebut dalam berdepan ancaman Korea Utara dan konflik antara China dengan Taiwan. Sebanyak 38 kapal perang dengan 18 dari negara-negara sekutu Jepun, berlabuh di perairan Sagami. Antaranya Amerika Syarikat, Korea Selatan, Australia, Singapura, India dan Thailand.Dalam pada itu Perdana Menteri, Fumio Kishida mahu Tokyo dan sekutunya mengatur semula strategi pertahanan dan keselamatan."Kita mesti bersedia untuk mereka yang melanggar peraturan dan yang akan menggunakan kekerasan, menggugat keamanan dan keselamatan negara lain", katanya. Ia bagi menjamin keamanan di wilayah tersebut sebelum akhir tahun ini.

(Jepun jadi tuan rumah perarakan kapal armada laut, libatkan 12 negara/REUTERS)


Pencemaran udara di New Delhi membimbangkan, sekolah ditutup

NEW DELHI, 7 November- Indeks kualiti udara (AQI) di ibu kota New Delhi masih dalam keadaan teruk.Semalam, AQI dilaporkan sebanyak 300, berbanding 400 pada Sabtu lalu. Pihak berkuasa mengarahkan sekolah ditutup bermula Sabtu sehingga kualiti udara kembali pulih.Ketua Menteri Arvind Kejriwal mengarahkan sekolah mengambil tindakan tersebut dan memberi amaran bahawa lebih banyak langkah boleh diambil dan diperkenalkan untuk mengehadkan bilangan kenderaan di jalan raya.Lembaga kawalan pencemaran persekutuan India telah melarang kemasukan trak diesel yang membawa barangan tidak penting ke ibu negara, manakala pentadbiran Delhi menangguhkan kebanyakan kerja pembinaan dan perobohan di wilayah itu awal minggu ini.Menteri Alam Sekitar Delhi, Gopal Rai berkata, 50% daripada kakitangan kerajaan Delhi akan diberitahu untuk bekerja dari rumah, dan dia menggesa firma swasta untuk mengambil langkah sama.

(Pihak berkuasa mengarahkan sekolah ditutup bermula Sabtu sehingga kualiti udara kembali pulih/REUTERS)

Khamis lalu, pihak berkuasa tempatan di Noida, sebuah bandar satelit, mengarahkan semua sekolah mengadakan kelas secara dalam talian untuk pelajar sehingga gred lapan.Keputusan untuk menutup beberapa sekolah dibuat selepas ibu bapa dan pencinta alam sekitar yang prihatin melayari media sosial, menggesa pihak berkuasa untuk mempertimbangkan kesan pencemaran terhadap kanak-kanak.Menurut kajian AQI Switzerland, udara di New Delhi merupakan paling tercemar di dunia sejak empat tahun lalu. Sementara itu, data daripada Google Trends menunjukkan lonjakan dalam carian untuk 'pembersih udara' dalam beberapa hari lalu, ketika penduduk mencari cara untuk menghirup udara lebih bersih.Suruhanjaya Hak Asasi Manusia Kebangsaan India meminta Ketua Setiausaha Negeri jiran Punjab, Haryana, Uttar Pradesh dan Delhi untuk memberikan maklumat mengenai langkah-langkah yang diambil bagi mengawal tahap pencemaran yang membimbangkan. -REUTERS


(Perdana Menteri Iraq, Mustafa al-Kadhimi menghadiri perarakan ketenteraan anggota Pasukan Mobilisasi Popular Iraq (PMF) di wilayah Diyala, Iraq, 23 Julai 2022/REUTERS)

BAGHDAD, 7 November- Bacaan pertama rang undang-undang mewujudkan semula kerahan tentera di Iraq yang dijadualkan semalam ditangguhkan ke esok, lapor perkhidmatan akhbar parlimen tanpa menyatakan sebab penangguhan."Rang undang-undang itu akan memberi laluan kepada kerahan tenaga lelaki muda berusia 18 hingga 35 tahun untuk tempoh tiga hingga 18 bulan bergantung pada tahap pendidikan mereka," kata Ahli Parlimen Yasser Iskander Watout kepada AFP."Mereka akan menerima elaun antara 600,000 hingga 700,000 dinar Iraq (lebih daripada AS$400)," tambah Watout yang berkhidmat dalam Jawatankuasa Pertahanan Badan Perundangan.

(Iraq pertimbang laksana semula kerahan tentera/REUTERS)

"Ia akan mengambil masa dua tahun selepas undang-undang diluluskan untuk memulihkan sepenuhnya kerahan tenaga," ujar beliau sambil menambah bahawa anak tunggal dan pencari nafkah keluarga akan dikecualikan.Perkhidmatan dalam angkatan bersenjata adalah wajib di Iraq dari 1935 hingga 2003, apabila pencerobohan yang diketuai Amerika Syarikat menggulingkan perdana menteri ketika itu, Saddam Hussein.Rang undang-undang tersebut pada mulanya dikemukakan oleh Kementerian Pertahanan pada Ogos 2021, bawah pemerintahan Perdana Menteri Mustafa al-Kadhemi.Iraq pada akhir 2021 memilih parlimen baharu, namun kerajaan pimpinan Mohammed Shia al-Sudani hanya bulan lepas mengangkat sumpah selepas setahun politik negara itu lumpuh.-AFP


Imran Khan dibenar keluar hospital

(Saluran TV tempatan menunjukkan beliau meninggalkan klinik Lahore dengan kerusi roda/AFP)

ISLAMABAD, 6 November- Bekas perdana menteri Pakistan Imran Khan dibenarkan keluar hospital selepas disahkan pulih daripada kecederaan akibat ditembak.Perkara itu disahkan seorang pembantu kanannya.Imran sebelum ini mendakwa bahawa penggantinya Shehbaz Sharif terlibat dalam kejadian tembak yang dianggap cubaan membunuhnya.Dakwaan itu meningkatkan 'suhu politik' di negara yang berdepan pergolakan politik sejak beliau digulingkan pada April.Bekas menteri penerangan Fawad Chaudhry memberitahu AFP bahawa Imran telah dibenarkan keluar dan saluran TV tempatan menunjukkan beliau meninggalkan klinik Lahore dengan kerusi roda.Khan, 70, cedera akibat tembakan ke arah trak kontena ketika beliau berada di atas bumbung kenderaan berkenaan untuk mengetuai konvoi parti politik melalui jslan dipenuhi orang ramai di timur bandar Wazirabad pada Khamis.Seorang lelaki ditahan berikutan serangan itu, yang dikatakan oleh pegawai kerajaan sebagai kerja seorang lelaki bersenjata dan "kes ekstremisme agama yang sangat jelas".Dalam saru rakaman video yang disebarkan kepada media, suspek tunggal berkata dia cuba membunuh Imran kerana konvoinya mengganggu azan, yang menyeru umat Islam ke masjid.Imran, bagaimanapun menegaskan dua penembak terlibat, dan bercakap kepada pemberita mendakwa Sharif, Menteri Dalam Negeri Rana Sanaullah, dan seorang pegawai perisikan kanan berada di belakang plot itu.Kerajaan dan tentera telah menolak dakwaan itu sebagai pembohongan dan rekaan, dan mengancam untuk menyaman Imran kerana memfitnah.Imran, bekas bintang kriket, menjadi perdana menteri pada 2018 dengan janji memperjuangkan menghalang dan menyekat serta menamatkan rasuah yang membelenggu negara itu sejak sekian lama.

(Bekas perdana menteri Pakistan Imran Khan dibenarkan keluar hospital selepas disahkan pulih daripada kecederaan akibat ditembak/AFP)

Beliau digulingkan melalui undi tidak percaya pada April ketika ekonomi merosot dan kehilangan sokongan tentera.Sejak itu Imran telah berkempen untuk pilihan raya mengejut, dengan beberapa siri perarakan dan perhimpunansambil mendakwa beliau telah ditolak daripada kuasa dalam konspirasi yang didalangi oleh Amerika Syarikat.Penganalisis berkata percubaan pembunuhan dan tuduhan Imran telah mendorong Pakistan ke dalam "fasa berbahaya"."Ia adalah situasi yang berbahaya," kata penganalisis akademik dan politik Tauseef Ahmed Khan, yang juga ahli lembaga Suruhanjaya Hak Asasi Manusia Pakistan."Bukan sahaja untuk proses demokrasi tetapi juga untuk negara."katanya lagi. -AFP


Florida halang rawatan tukar jantina kanak-kanak dan remaja

MIAMI, 6 November- Lembaga Perubatan Florida bersetuju untuk mewujudkan undang-undang menghalang doktor menyediakan rawatan atau pembedahan menukar jantina kepada pesakit di bawah umur 18 tahun.Menurut laporan New York Times, langkah itu, yang akan berkuat kuasa selepas tempoh tiga minggu untuk ulasan umum, akan menghalang doktor di negeri berkenaan daripada melakukan pembedahan penukaran jantina ke atas kanak-kanak bawah umur termasuk rawatan menyekat tperkembangan hormon mengikut jantina.Keputusan oleh lembaga itu dan perubatan osteopatik tidak akan terpakai kepada pesakit yang telah memulakan salah satu daripada rawatan tersebut.Seramai 14 ahli lembaga perubatan dilantik oleh Gabenor negeri Republikan Ron DeSantis, yang pada Mac menandatangani undang-undang yang melarang perbincangan orientasi seksual atau identiti jantina kanak-kanak bawah umur.Bagaimanapun, aktivis trangender di Florida mengkritik tindakan mengharamkan rawatan penukaran jantina itu sebagai meletakkan golongan berkenaan dalam risiko."Peraturan ini, seperti yang tertulis, meletakkan belia transgender pada risiko kemurungan, kebimbangan, dan bunuh diri yang lebih tinggi." menurut aktivis trangender Nikole Parker. Gabenor Florida, Ron Desantis dari parti Republikan merupakan pemimpin yang mengkritik rawatan peralihan jantina untuk remaja.

(Florida halang rawatan tukar jantina kanak-kanak/FOTO HIASAN AFP)

Semasa perdebatan yang disiarkan di televisyen minggu lalu dengan pesaingnya dari Parti Demokrat Charlie Crist, DeSantis mendakwa bahawa banyak disforia akan hilang dengan sendirinya apabila mereka menjadi dewasa.Ogos lalu, pentadbirannya mengharamkan pembiayaan untuk rawatan menukar jantina melalui Medicaid, program kesihatan awam kerajaan AS yang utama untuk golongan berpendapatan rendah.Di Amerika Syarikat, beberapa organisasi perubatan seperti American Academy of Pediatrics telah mempertahankan rawatan semasa untuk disforia jantina.Arkansas dan Alabama telah meluluskan undang-undang yang melarang doktor daripada melakukan rawatan yang mengesahkan jantina ke atas remaja, tetapi langkah ini kini disekat oleh keputusan mahkamah.-AFP


Bas meletup ragut satu nyawa, 11 lagi cedera di selatan Filipina

MANILA, 6 November- Letupan dalam sebuah bas di selatan Filipina membunuh sekurang-kurangnya seorang dan mencederakan 11 yang lain pada Ahad, lapor Xinhua, memetik jurucakap tentera.Komander Divisyen Infantri Keenam Tentera Darat Mejar Jeneral Roy Galido berkata bom yang dipercayai buatan sendiri itu meletup sekitar 11.30 pagi waktu tempatan (0330 GMT) ketika bas itu dalam perjalanan ke barat daya dari Bandar Kidapawan ke Bandar Tacurong di pulau Mindanao. Lt Kol Dennis Almorato dari bahagian sama turut mengesahkan seorang lelaki maut di tempat kejadian dan penumpang yang cedera dibawa ke hospital tempatan.Siasatan sedang dijalankan, katanya.Galido berkata tentera berkerjasama dengan polis wilayah untuk menyiasat sama ada serangan itu sebahagian daripada aktiviti peras ugut kumpulan penjenayah di situ.Syarikat bas kerap menerima ancaman bom, kata Galido.

Tiada kumpulan mengaku bertanggungjawab atas serangan itu.Pada Mei lepas, letupan memusnahkan bahagian belakang bas syarikat yang sama, menyebabkan dua cedera. -BERNAMA


Pesawat penumpang terhempas di tasik ketika cuba mendarat akibat cuaca buruk

(FOTO FB A Fly Guy's Cabin Crew Lounge)

DAR ES SALAAM, 6 November-Sebuah pesawat penumpang terhempas ke dalam Tasik Victoria di Tanzania ketika cuba mendarat dalam cuaca ribut di lapangan terbang di Bukoba.Lapangan Terbang Bukoba terletak di pinggir Tasik Victoria - tasik terbesar di Afrika.Menurut laporan badan penyiaran Tanzania Broadcasting Corporation (TBC), sekurang-kurang 15 mangsa berjaya diselamatkan, setakat ini. Namun, jumlah sebenar mangsa di dalam pesawat itu dan sama ada yang terkorban belum disahkan pihak berkuasa."Kapal terbang yang berlepas dari ibu negara, Dar es Salaam itu terhempas ke dalam Tasik Victoria pada pagi ini akibat ribut dan hujan lebat," lapor TBC.Rakaman video dan gambar yang tular di media sosial menunjukkan pesawat itu hampir tenggelam sepenuhnya, dengan hanya bahagian ekor kapal terbang berkenaan dilihat masih berada di permukaan air.Syarikat penerbangan milik swasta yanf tebesar di Tanzania, Precision Air,mengesahkan pesawat nahas sebagai penerbangan PW 494.

(Sebuah pesawat membawa muatan barangan terhempas ke dalam Tasik Victoria di Tanzania ketika cuba mendarat dalam cuaca ribut di lapangan terbang di Bukoba/TBC)

"Pesawat PW 494 itu terlibat nahas ketika ia menghampiri Lapangan Terbang Bukoba," menurut kenyataan syarikat penerbangan itu tanpa memberikan butiran lanjut.Sementara itu, Presiden Tanzania, Samia Suluhu Hassan, meminta orang ramai supaya kekal tenang berikutan operasi mencari dan menyelamat (SAR) sedang giat dijalankan."Saya dengan dukacitanya t menerima berita mengenai kemalangan membabitkan pesawat syarikat penerbangan Precision Air."Marilah bertenang dan berdoa semoga Tuhan menolong kita, sementara petugas bekerja keras meneruskan usaha SAR," ciapnya.-REUTERS


COVID-19: China catat jumlah jangkitan tertinggi dalam tempoh enam bulan

(China tetap teruskan acara Beijing Marathon 2022 selepas dua tahun dibatalkan angkara COVID-19 walaupun kadar jangkitan baharu coronavirus mencatat rekod tertinggi dalam enam bulan/REUTERS)

BEIJING, 6 November- China semalam melaporkan jumlah jangkitan baharu COVID-19 tertinggi dalam tempoh enam bulan, walaupun teguh berpegang kepada dasar 'Sifar COVID-19'.Suruhanjaya Kesihatan Kebangsaan berkata, China merekodkan 4,610 jangkitan baharu COVID-19 semalam, yang mana 588 daripadanya bergejala dan 4,022 tidak bergejala.Suruhanjaya itu turut membuat perbandingan tertinggi yang direkodkan pada 6 Mei dan berbanding 3,837 kes baharu sehari sebelumnya, di mana 657 daripadanya bergejala.Meskipun bilangan kes sangat rendah mengikut piawaian global, China kekal dengan pendekatan 'Sifar COVID-19' selepas hampir tiga tahun melaksanakan penutupan, kuarantin, ujian kerap dan penurunan drastik perjalanan keluar masuk.Menerusi sidang akhbar kelmarin, pegawai kesihatan mengulangi komitmen mereka terhadap pendekatan 'pembersihan dinamik' terhadap jangkitan COVID-19 sebaik saja ia dikesan merebak.Menurut pegawai kawalan penyakit, Hu Xiang, langkah anti-COVID-19 China disifatkan 'tepat sepenuhnya dan paling menjimatkan lagi berkesan'."Kita harus mematuhi prinsip mengutamakan orang dan kehidupan serta strategi lebih luas untuk menghalang jangkitan daripada kemasukan dari luar atau dalam," katanya.Sementara itu, bandar di selatan Guangzhou terus melaporkan peningkatan jangkitan, dengan 66 kes baharu yang tersebar dalam kalangan kes tempatan dan 1,259 kes tanpa gejala.Sehari sebelumnya, bandar dengan hampir 19 juta penduduk itu merekodkan 111 kes bergejala dan 635 kes tanpa gejala, menurut pihak berkuasa.Rekod itu dicatatkan sehari selepas pegawai kesihatan memaklumkan pendirian tetap berpegang kepada sekatan yang ketat, sekali gus mengecewakan harapan pelabur supaya negara itu melonggarkan sekatannya.Minggu lalu, saham China melonjak susulan khabar angin negara itu mungkin mengambil langkah melonggarkan sekatan COVID-19 dan media melaporkan beberapa kelonggaran kecil pada dasar mungkin dilakukan tidak lama lagi.

(Meskipun bilangan kes sangat rendah mengikut piawaian global, China kekal dengan pendekatan 'Sifar COVID-19' selepas hampir tiga tahun melaksanakan penutupan, kuarantin, ujian kerap dan penurunan drastik perjalanan keluar masuk/REUTERS)

Bagaimanapun, ramai penganalisis berpendapat, mereka tidak menjangkakan pelonggaran ketara akan bermula sehingga selepas sesi Parlimen tahunan China pada Mac tahun depan.Penganalisis Goldman Sachs berkata pengumuman pada Sabtu menunjukkan kerajaan masih perlu mengekalkan dasar sifar-COVID sehingga semua persiapan selesai. "Ini mungkin mengambil masa beberapa bulan, pada pandangan kami," tulis mereka, dengan mengatakan jangkaan garis dasar adalah untuk pembukaan semula pada suku April-Jun tahun depan.Kota selatan Guangzhou terus melaporkan peningkatan jangkitan, dengan 66 kes jangkitan tempatan baharu dan 1,259 kes tanpa gejala, berbanding 111 kes bergejala dan 635 kes tanpa gejala sehari sebelumnya, kata pihak berkuasa di bandar yang mempunyai hampir 19 juta orang itu.Sementera itu, Beijing merekodkan 43 kes bergejala dan enam kes tanpa gejala, berbanding 37 kes bergejala dan lima kes tanpa gejala pada hari sebelumnya.Bagaimanapun, acara maraton tahunan Beijing tetap dilangsungkan pada pagi ini di bawah protokol COVID-19 ketat, selepas dibatalkan dua tahun sebelumnya.Kira-kira 26,000 peserta mendaftar untuk acara yang bermula di bawah langit berkabus di Dataran Tiananmen di tengah Beijing.Pelari dikehendaki menjalani ujian reaksi rantai polimerase (PCR) tiga hari sebelum pertandingan dan tidak meninggalkan Beijing selama tujuh hari. - REUTERS


Kebakaran bateri akibatkan 38 orang cedera, tujuh parah

NEW YORK, 6 November- Sekurang-kurangnya 38 cedera termasuk tujuh daripadanya parah dalam kebakaran di sebuah apartment, di sini.Menurut Pesuruhjaya Bomba, Laura Kavanagh, kebakaran bangunan kediaman di Manhattan itu dipercayai berpunca daripada bateri ion lithium.Kejadian disyaki terjadi ketika penghuni salah sebuah unit kediaman membaiki basikal elektriknya.

Kebakaran membabitkan sebuah bangunan pangsapuri di Manhattan dipercayai berpunca daripada bateri ion lithium / FOTO AFP

Insiden terbabit merupakan kejadian kebakaran kali ke-200 berpunca daripada bateri gajet mikro-mobiliti seperti basikal dan skuter elektrik. -AFP


Aktivis ceroboh lapangan terbang, tiada penerbangan komersial terjejas

SCHIPHOL, 6 November- Ratusan aktivis alam sekitar ditahan selepas menceroboh dan memanjat pintu serta pagar Lapangan Terbang Schiphol, Amsterdam.Penahanan berjaya dibuat sebelum mereka sampai di sekitar hangar dan bangunan terminal menempatkan pesawat persendirian yang didakwa aktivitis perlu diharamkan kerana mencemar alam sekitar.Protes didalangi kumpulan pejuang alam sekitar, Milieudefensie, Greenpeace dan Extinction Rebellion.Aktivis menolak puluhan basikal ke kawasan terbabit sambil melaungkan slogan.Mereka berbasikal mengelilingi kawasan lapangan terbang.Kumpulan penunjuk perasaan itu kemudian duduk di hadapan pesawat persendirian.Kejadian mengakibatkan juruterbang terpaksa meninggalkan pesawat dan berjalan kembali ke hangar berhampiran.

(Lapangan Terbang Schiphol, Amsterdam / FOTO AFP)

Tiga jam kemudian, polis sempadan Belanda menahan kumpulan aktivis berkenaan.Jurucakap Polis Sempadan Belanda, Mejar Robert van Kapel mengesahkan tiada penerbangan komersial terjejas akibat protes berkenaan. -AFP


Pengguna boleh twit teks panjang di twitter - Elon Musk

WASHINGTON, 6 November- Usahawan jutawan Amerika Syarikat (AS) Elon Musk yang baru-baru ini memperoleh Twitter berkata platform media sosial itu tidak lama lagi akan membolehkan pengguna untuk membuat catatan lebih panjang."Tidak lama lagi Twitter akan menambah keupayaan untuk pengguna membuat catatan teks ciapan panjang, menamatkan tangkapan skrin notepad," kata Musk di laman Twitternya pada Sabtu.Dalam satu lagi ciapan, Musk berjanji untuk turut menambah baik fungsi carian rangkaian sosial itu."Carian dalam Twitter mengingatkan saya tentang Infoseek pada '98! Itu juga akan menjadi lebih baik secara pronto," kata Musk.Musk memuktamadkan perjanjian pemerolehan Twitter dengan belian AS$44 bilion minggu lepas sebelum pengundi keluar mengundi pada pemilihan pertengahan penggal pada 8 November bagi menentukan siapa akan mengawal Kongres AS.Menurut Musk Twitter mempunyai banyak potensi, namun syarikat itu pada masa ini tidak mempunyai pilihan selain memecat pekerja memandangkan syarikat itu mengalami kerugian.Lima pekerja dan bekas pekerja memfailkan saman terhadap syarikat media sosial itu pada Khamis kerana didakwa gagal memberikan notis yang mencukupi mengenai pemberhentian besar-besaran berikutan pengambilalihan Musk itu.

(Usahawan jutawan Amerika Syarikat (AS) Elon Musk / FOTO AFP)

Selepas melengkapkan pemerolehan rangkaian media sosial itu, Musk memecat Ketua Pegawai Eksekutif Parag Agrawal, Ketua Pegawai Kewangan Ned Segal dan Ketua Pegawai Undang-undang Vijaya Gadde.Jutawan AS itu juga berkata majlis khas "dengan sudut pandangan yang pelbagai" akan ditubuhkan untuk menyederhanakan platform berkenaan. -AFP


Kehidupan baharu 'Tico' di zoo Venezuela

(Tico di Taman Botani di Barquisimeto/REUTERS)

VENEZUELA, 6 November- Manatee yang diselamatkan memulakan kehidupan baru di zoo Venezuela pada hari Rabu selepas dipulihkan.Manatee bernama Tico telah diselamatkan oleh Tentera Laut Venezuela dua bulan lalu di luar pantai Nueva Esparta dan sedang menjalani pemulihan di Pulau Margarita, timur Venezuela.Haiwan itu tiba pada Rabu di Zoo Bararida dan Taman Botani di Barquisimeto, pusat pembiakan dan penjagaan manatee di Venezuela.Pihak berkuasa tempatan berkata dalam satu kenyataan, manatee itu telah dilepaskan pada bulan Julai di Brazil dan ia menjadi "tidak tentu arah dengan berenang lebih 4,000 kilometer ke pantai Venezuela."Mamalia laut terkenal dengan sikap jinak dan pergerakannya yang perlahan itu, menjadikannya mudah menjadi mangsa pemburu.- REUTERS


Ular tedung mati selepas digigit budak lelaki

NEW DELHI, 6 November- Seorang kanak-kanak berusia lapan tahun yang dipatuk seekor ular, menggigit semula ular berkenaan dalam satu kejadian di negeri Chhattisgarh di tengah India.Budak lelaki yang hanya dikenali sebagai Deepak itu dipatuk ketika cuba melindungi dirinya daripada reptilia itu di rumahnya di Pandarpadh di daerah Jashpur."Bila ular itu belit tangan saya, saya dipatuk. Saya rasa sakit. Saya gigit ular itu dua kali lalu baling ular itu,” kata Deepak kepada pemberita awal minggu ini.Keluarganya kemudian membawa dia ke klinik kesihatan."Dia segera diberikan racun antiular dan diletakkan dalam pengawasan sepanjang hari dan dibenarkan keluar," kata pegawai kanan kesihatan daerah Jashpur, Dr Jems Minj.Pegawai berkata, budak lelaki itu hanya menerima gigitan kering dan ular itu tidak mengeluarkan sebarang racun sekali gus menyelamatkan nyawanya.Saintis kanan di Zoological Survey of India, Pratyush P. Mohapatra berkata kejadian seperti itu jarang berlaku."Tetapi dalam situasi begini, apa-apa boleh berlaku. Dalam mempertahankan diri, gigitan budak lelaki itu pasti telah menusuk organ penting menyebabkan haiwan itu mati," katanya.Terdapat 45,000 kematian akibat patukan ular setiap tahun direkodkan di India, menurut kajian “Million Death Study” 2011.

Menurut kajian eLife, jurnal terbuka yang diterbitkan pada 2020 oleh pakar terkemuka India dan antarabangsa: "Korban akibat patukan ular mungkin menyebabkan 1.2 juta kematian di India sejak dua dekad lalu.""Viper, krait dan ular tedung Russell adalah antara spesies ular yang dikesan paling banyak menyebabkan kematian di India," menurut Pertubuhan Kesihatan Sedunia.Agensi kesihatan PBB itu menetapkan sasaran untuk mengurangkan separuh daripada jumlah kematian akibat gigitan ular menjelang 2030. -BERNAMA


PBB gesa Musk hormati hak asasi manusia

(Ketua hak asasi manusia PBB, Volker Turk menggesa pemilik baharu Twitter, Elon Musk supaya menghormati hak asasi manusia/AFP)

GENEVA, 6 November - Ketua hak asasi manusia Pertubuhan Bangsa Bersatu (PBB), Volker Turk menggesa pemilik baharu Twitter, Elon Musk supaya menghormati hak asasi manusia.Ia susulan tindakan individu terkaya di dunia itu yang memecat kira-kira 7,500 pekerja syarikat berkenaan Jumaat lepas.Sebaik memiliki rangkaian media sosial berkenaan, Musk yang juga pemilik syarikat Tesla dan SpaceX turut membubarkan lembaga pengarah Twitter.

(Pemilik baharu Twitter, Elon Musk memecat kira-kira 7,500 pekerja syarikat berkenaan Jumaat lepas/AFP)

Tindakan tersebut menjadikan dirinya sebagai lembaga tunggal di syarikat terbabit.Menurut Turk, sebagai pemimpin, Musk seharusnya meletakkan hak asasi manusia sebagai salah satu perinsip yang perlu dihormati di syarikatnya. -AFP


Jururawat di UK adakan mogok untuk kenaikan gaji

(Jururawat di UK berkempen untuk kenaikan gaji lima peratus di atas inflasi yang melambung tinggi/AFP)

LONDON, 6 November - Jururawat di seluruh UK telah mengundi untuk melaksanakan mogok dalam tindakan kebangsaan pertama mereka berhubung pertikaian gaji, menurut laporan media pada Ahad.Undian mogok di kalangan lebih 300,000 ahli Kolej Kejururawatan Diraja (RCN) adalah yang terbesar dalam sejarah 106 tahun kesatuan itu."Tindakan mogok kami adalah untuk pesakit seperti juga untuk jururawat, kami mendapat sokongan mereka untuk melakukannya," kata setiausaha, Pat Cullen.Walaupun pengiraan masih dijalankan, agensi berita PA domestik melaporkan bahawa pegawai RCN percaya bahawa ahli yang cukup telah mengundi untuk langkah tersebut yang akan berlangsung dalam beberapa minggu, mungkin sebelum Krismas.RCN berkempen untuk kenaikan gaji sebanyak lima peratus di atas inflasi yang melambung tinggi.Keadaan sebenar mogok masih belum ditentukan, tetapi berkemungkinan mengganggu operasi dan temu janji walaupun pesakit sudah mempunyai rekod senarai menunggu.

(Penunjuk perasaan memegang sepanduk ketika menyertai protes yang dianjurkan oleh jururawat terhadap had gaji kerajaan Britain ke atas pekerja sektor awam/AFP)

"Ini akan menyaksikan majoriti perkhidmatan dikeluarkan, dan barisan piket di seluruh negara," kata sumber kesatuan kepada akhbar Observer.UK sedang bergelut dengan krisis kos sara hidup, telah menyaksikan gelombang tindakan perindustrian dalam beberapa bulan kebelakangan ini.Berpuluh-puluh ribu kakitangan dalam pelbagai industri termasuk daripada sistem pos dan undang-undang ke pelabuhan dan telekomunikasi telah melancarkan satu mogok di seluruh Britain sejak musim panas.RCN berkata terdapat rekod kekosongan kejururawatan kerana 25,000 kakitangan kejururawatan di seluruh UK meninggalkan daftar Majlis Kejururawatan dan Perbidanan pada tahun lepas.Analisis terkini menunjukkan gaji jururawat berpengalaman telah jatuh sebanyak 20 peratus dari jumlah sebenar sejak tahun 2010, dan RCN berkata kepakaran kakitangan kejururawatan sedang "dieksploitasi" oleh kerajaan di seluruh UK. -AFP


Ribuan penunjuk perasaan berarak gesa penyingkiran Presiden Peru

LIMA, 6 November- Ribuan penunjuk perasaan berarak melalui jalan-jalan di sini untuk menggesa penyingkiran Presiden Pedro Castillo.Penentang kerajaan Castillo berarak melalui pusat ibu negara sehingga berpuluh-puluh polis pencegah rusuhan menggunakan gas pemedih mata untuk menghalang mereka daripada sampai ke Parlimen dan istana kerajaan."Saya datang ke perarakan untuk mengeluarkan lelaki itu. Castillo mesti pergi, itulah tujuan perarakan ini, untuk membawanya keluar," kata penunjuk perasaan Nancy Huarcaya kepada AFP."Kami di sini mewakili berjuta-juta rakyat Peru. Peru tidak tahan lagi. Kami berada di pinggir jurang, dari segi ekonomi semuanya tidak berubah," kata Carola Suarez, yang memegang bendera Peru, kepada AFP.Demonstrasi serupa yang dipanggil oleh kumpulan politik dan persatuan sivil berlaku di bandar-bandar lain di seluruh negara, dua minggu sebelum ketibaan delegasi dari Pertubuhan Negara-negara Amerika untuk "menganalisis" krisis politik.Pada masa yang sama, penggemblengan kolektif dan kesatuan berarak menyokong presiden di dataran San Martin di Lima.Castillo, bekas guru sekolah luar bandar, telah diserang tanpa henti sejak mengambil alih kuasa secara tidak dijangka daripada elit politik tradisional Peru dalam pilihan raya tahun lalu.Dia terselamat daripada dua percubaan pemecatan sejak memegang jawatan pada Julai 2021 dan menjadi sasaran enam penyiasatan jenayah kerana dakwaan rasuah dan menciplak tesis universitinya.Di samping itu, peguam negara Peru bulan lalu memfailkan aduan perlembagaan yang menuduh Castillo mengetuai organisasi jenayah yang melibatkan keluarga dan sekutunya.Castillo, yang menjalani penggal lima tahun yang berakhir pada 2026, tidak boleh dibicarakan secara jenayah semasa memegang jawatan.

Ribuan penunjuk perasaan berarak untuk menggesa penyingkiran Presiden Pedro Castillo FOTO AFP

"Mereka akan menerima saya sehingga hari terakhir penggal saya kerana rakyat saya telah memutuskan demikian," kata Castillo pagi Sabtu di istana kerajaan.Dia menafikan bahawa keluarganya telah melakukan jenayah dan mengatakan dia adalah mangsa kempen untuk menyingkirkannya daripada kuasa. -AFP


Britain cuti umum sempena pertabalan Raja Charles

LONDON, 6 November- Cuti umum akan diadakan sempena pertabalan Raja Charles III pada Mei, lapan bulan selepas kematian ibunya Ratu Elizabeth II, kata kerajaan Britain, hari ini.Cuti kebangsaan akan diadakan pada hari Isnin 8 Mei, dua hari selepas upacara di Westminster Abbey, kata Downing Street dalam satu kenyataan.Kerajaan berkata, acara diraja akan menjadi peluang untuk "keluarga dan masyarakat di seluruh negara untuk berkumpul dan meraikan bersama-sama."Raja Charles, 73, akan dinobatkan secara rasmi di Westminster Abbey di sini, selaras tradisi lama sejak lebih 900 tahun lalu.Isteri raja, Permaisuri Camilla, 75, juga akan dinobatkan.Perdana Menteri, Rishi Sunak berkata ia akan menjadi "saat yang unik untuk negara kita."“Sebagai mengiktiraf peristiwa bersejarah ini, saya dengan sukacitanya mengumumkan cuti tambahan untuk seluruh United Kingdom tahun depan,” katanya, menurut kenyataan itu.Pertabalan secara tradisinya berlaku beberapa bulan selepas raja baharu menaiki takhta, berikutan tempoh perkabungan negara dan diraja serta persiapan yang agak suntuk.Istana Buckingham berkata pertabalan itu akan mencerminkan tradisi bersejarah monarki dan peranan modennya.Charles segera menjadi raja apabila Ratu Elizabeth meninggal dunia pada 8 September.

(Raja Charles III / FOTO AFP)

Raja Charles juga mengambil alih sebagai ketua negara bagi 14 negara Komanwel, termasuk Australia, Kanada dan New Zealand.Ratu Elizabeth yang berusia 96 tahun, meninggal dunia di estet terpencil Scotlandnya, Balmoral selepas setahun mengalami kemerosotan kesihatan. -AFP


Juruterbang mogok, 10,000 penumpang terkandas

NAIROBI, 6 November- 10,000 penumpang terkandas susulan lebih 20 penerbangan dibatalkan akibat mogok dilakukan juruterbang Kenya Airways PLC.Kesatuan juruterbang itu menuntut kepada penyelesaian gaji tertunda dan pertikaian caruman pencen.Walaupun kerajaan memujuk agar mogok dibatalkan, namun juruterbang ingkar terhadap permintaan itu.Kenya Airways memohon maaf kepada pelancong perniagaan dan percutian yang terkandas selain akan meminimumkan kesulitan dengan menempah semula tiket untuk penerbangan alternatif.

(Antara jadual penerbangan yang dibatalkan / FOTO AFP)

Menteri Pengangkutan Kipchumba Murkomen berkata jika tindakan ini berterusan ia akan memberi impak buruk terhadap sektor ekonomi lain. -AFP


Kebakaran bar ragut 15 nyawa di Rusia

MOSCOW, 6 November- Korban insiden kebakaran di sebuah bar di bandar Kostroma, di sini, melonjak kepada 15 orang.Laporan awal menyebut punca kejadian dipercayai tercetus selepas seorang lelaki mabuk melepaskan tembakan pistol pemetik api di lantai tarian.Tindakan ini menyebabkan api mula merebak pada pukul 2.00 petang waktu tempatan sebelum berjaya dipadamkan lima jam kemudian.Lebih 250 orang terpaksa dipindahkan dari bangunan yang menempatkan bar yang popular itu.

(Pasukan penyelamat melakukan pemadaman api di bar / FOTO AFP)

Seorang lelaki diipercayai menyebabkan kebakaran diberkas untuk siasatan lanjut. - AFP


Korea Utara lancar empat peluru berpandu jarak dekat

SEOUL, 6 November- Korea Utara melancarkan empat peluru berpandu balistik jarak dekat ke arah Laut Kuning pada Sabtu.Peluru berpandu itu dilancarkan kira-kira 11.32-11.59 pagi waktu tempatan Tongrim di Wilayah Pyongan Utara.Pelancaran peluru berpandu itu meliputi jarak sekitar 130 kilometer (80.8 batu) dengan altitud 20 kilometer dan mencapai kelajuan maksimum Mach 5.Tahun ini, Pyongyang telah melancarkan 33 ujian peluru berpandu.Pada Rabu, Korea Utara melancarkan lebih 20 projektil, satu daripadanya jatuh berhampiran perairan wilayah Korea Selatan manakala trajektori disahkan menghala ke Selatan buat kali pertama sejak Perang Korea.

Pyongyang memaklumkam ia sebagai tindak balas terhadap "provokasi" Korea Selatan termasuk latihan bersama dengan negara luar baru-baru ini. -AFP


Serangan pusat imigresen UK bermotif keganasan

LONDON, 6 November - Serangan bom api minggu lalu di pusat pemprosesan migran UK didorong oleh "ideologi pengganas", kata polis antikeganasan.Polis berkata bukti termasuk daripada peranti menunjukkan "motivasi sayap kanan yang melampau di sebalik serangan" di bandar pelabuhan tenggara Dover pada 30 Oktober.Bukti yang ditemukan "menunjukkan serangan itu di dorong oleh ideologi pengganas," kata polis.Alat pembakar buatan sendiri dilemparkan ke pusat Pasukan Sempadan Jet Kerajang Barat, menyebabkan dua kakitangan cedera ringan.Kemudahan di bandar yang sibuk itu memproses pendatang yang menyeberangi Selat dari Eropah utara dengan bot kecil.Penyelaras Kanan Kebangsaan untuk Polis Antikegasan, Tim Jacques berkata walaupun terdapat petunjuk kukuh bahawa kesihatan mental berkemungkinan menjadi faktor, tindakan suspek didorong terutamanya oleh ideologi ekstremis.Serangan itu dilakukan oleh seorang lelaki berusia 66 tahun yang kemudiannya ditemukan maut."Pada masa ini tiada apa-apa yang menunjukkan pesalah itu bekerja bersama orang lain dan tidak ada ancaman yang lebih meluas kepada orang ramai," kata polis.Kerajaan Britain kini bergelut dengan cara menangani rekod bilangan pendatang yang menyeberangi Selat dari Eropah utara dengan bot kecil. -AFP

(Serangan bom api minggu lalu di pusat pemprosesan migran UK didorong oleh "ideologi pengganas"/REUTERS)


EU kutuk ujian peluru berpandu Korea Utara, gesa tindak balas global

(Beberapa lelaki melihat pagar tentera yang dihiasi dengan reben yang mengandungi mesej yang mengharapkan penyatuan semula kedua-dua Korea/REUTERS)

BRUSSELS, 6 November- Kesatuan Eropah (EU) mengecam tindakan Koreaa Utara melancarkan ujian peluru berpandu secara "haram" dan menggesa "tindak balas tegas dan bersatu" global, termasuk sekatan penuh Pertubuhan Bangsa Bersatu (PBB).Blok serantau itu melihat jumlah peluru berpandu yang banyak dan "tidak pernah berlaku sebelum ini" termasuk peluru berpandu balistik antara benua dan peluru berpandu balistik jarak dekat sebagai "peningkatan berbahaya" oleh Pyongyang, kata satu kenyataan EU yang dikeluarkan oleh Ketua Dasar Luarnya, Josep Borrell."EU menyeru semua Negara Anggota PBB, terutamanya Anggota Majlis Keselamatan supaya memastikan pelaksanaan sekatan penuh untuk menghalang DPRK (Republik Demokratik Rakyat Korea, nama rasmi Korea Utara) daripada mendapatkan bahan, pengetahuan dan kewangan yang menyokong program senjata haramnya," katanya.Kenyataan itu berkata: "Jumlah peluru berpandu balistik DPRK yang dilancarkan pada 2022 menunjukkan hasratnya untuk terus mengetepikan usaha mengawal senjata pemusnah."Ini menimbulkan ancaman besar kepada semua negara dan menjejaskan keamanan dan keselamatan antarabangsa dan serantau."

(Jet pejuang F-35 Tentera Udara Korea Selatan dan jet pejuang F-16 Tentera Udara AS yang terbang di Korea Selatan semasa latihan udara/AFP)

EU menegaskan bahawa tindakan Korea Utara "tidak boleh dan tidak akan sekali-kali memberikannya status negara senjata nuklear" di bawah Perjanjian Kawalan Senjata Nuklear, "atau mana-mana status istimewa lain dalam hal ini".

Ia mengulangi tuntutannya supaya Korea Utara "menghentikan tindakan agresif dan tidak stabilnya, menghormati undang-undang antarabangsa dan menyambung semula dialog dengan semua pihak yang berkaitan".EU juga menggariskan "solidariti penuh" dengan Jepun dan Korea Selatan. -AFP


Uganda lanjutkan sekatan bendung penularan Ebola

(Foto diambil pada 27 Oktober 2022, Usaha membasmi wabak Eboladi pusat pengasingan di Mubende, Uganda/AFP)

KAMPALA, 6 November- Uganda melanjutkan perintah berkurung selama tiga minggu di dua daerah susulan penularan wabak Ebola yang telah meragut lebih 50 nyawa dan menyebabkan larangan perjalanan dan penutupan tempat awam.Sejak wabak itu diisytiharkan di daerah tengah Mubende pada 20 September, Ebola telah merebak ke seluruh negara Afrika Timur, termasuk ibu kota Kampala.51 kematian dilaporkan dilaporkan setakat semalam, menurut pihak berkuasa Uganda.Strain yang kini beredar di Uganda dikenali sebagai virus Ebola Sudan, yang pada masa ini tiada vaksin, walaupun terdapat beberapa calon vaksin menuju ke arah ujian klinikal.Pertubuhan Kesihatan Sedunia (WHO) pada hari Rabu berkata Uganda telah mendaftarkan lebih 150 kes yang disahkan dan disyaki, termasuk 64 kematian.Presiden Yoweri Museveni mengarahkan penutupan sempadan selama 21 hari di Mubende dan daerah bersebelahan, Kassanda pada 15 Oktober, tetapi buat masa ini menolak sekatan di seluruh negara.Semalam, Menteri Kesihatan Ruth Jane Aceng memberitahu AFP bahawa "penutupan daerah Mubende dan Kassanda akan dilanjutkan selama 21 hari lagi."Ini termasuk perintah berkurung dari senja hingga subuh, larangan perjalanan peribadi dan penutupan pasar, bar dan gereja.

(Seorang wanita dan anaknya tiba bagi pemeriksaan Ebola di Hospital Besar Bwera di Bwera, Uganda/File REUTERS)

"Kami menggesa orang ramai supaya mematuhi dan terus berwaspada," katanya.Ebola merebak melalui cecair badan, dengan gejala demam, muntah, pendarahan dan cirit-birit.Wabak itu sukar dibendung, terutamanya dalam persekitaran bandar.Museveni juga telah mengarahkan polis menangkap sesiapa yang dijangkiti Ebola tetapi enggan mengasingkan diri.WHO pada Rabu mengeluarkan amaran bahawa terdapat risiko tinggi Ebola merebak lebih jauh dan menyeru negara jiran agar meningkatkan kesiapsiagaan mereka.Wabak Ebola terburuk di Afrika Barat antara 2013 hingga 2016 meragut nyawa lebih 11,300 orang. -AFP


Pesawat kargo hilang ditemukan di DR Congo

(Pesawat Goma Express hilang sejak Khamis/Google)

GOMA, 6 November- Rangka pesawat kargo yang hilang dengan tiga orang di dalamnya ditemukan di Taman Negara di Republik Demokratik Congo, sumber lapangan terbang memberitahu AFP.Pesawat Goma Express hilang sejak Khamis.Rangkanya akhirnya ditemukan semalam di tengah-tengah Taman Negara Kahuzi-Biega," kata sumber lapangan terbang di Bukavu, ibu kota wilayah Kivu Selatan.Pesawat itu berlepas pada hari Khamis dengan tiga orang di dalamnya termasuk dua anak kapal terdiri daripada juruterbang warga Ukraine dan pembantu juruterbang warga Uganda ditambah seorang penumpang dan barangan, katanya.Nasib tiga orang itu belum diketahui.Pesawat tersebut berlepas dari lapangan terbang Kasese di wilayah Maniema timur ke Goma, ibu kota wilayah Kivu Utara.Disebabkan cuaca buruk, percubaan juruterbang untuk mendarat di lapangan terbang Kavumu di Bukavu tidak berjaya, kata sumber itu.Taman Negara Kahuzi-Biega dengan keluasan lebih 6,000 kilometer persegi menempatkan kumpulan terakhir gorila tanah pamah timur yang kian pupus. -AFP


Iran mengaku hantar dron ke Rusia sebelum perang Ukraine

(Drone Rusia, terbang di Kiev /REUTERS)

KIEV, 6 November- Iran mengakui buat pertama kali bahawa ia telah menghantar dron ke Rusia tetapi menegaskan ia dibekalkan kepada sekutunya sebelum pencerobohan Moscow di Ukraine.Kiev dan sekutu Baratnya menuduh Rusia menggunakan dron buatan Iran dalam beberapa minggu kebelakangan ini untuk melakukan serangan di Ukraine.Tehran telah berulang kali menafikan dakwaan itu tetapi semalam Menteri Luar, Hossein Amir-Abdollahian dipetik sebagai berkata bahawa dron telah dihantar ke Rusia sebelum pencerobohan bermula pada akhir Februari.“Kami membekalkan Rusia dengan bilangan dron terhad beberapa bulan sebelum perang di Ukraine,” agensi berita rasmi IRNA memetik Amir-Abdollahian sebagai berkata.Selama berminggu-minggu, tentera Rusia telah menghujani infrastruktur Ukraine dengan peluru berpandu dan dron peledak.Serangan Rusia sejak sebulan lalu telah memusnahkan kira-kira satu pertiga daripada stesen janakuasa Ukraine dan kerajaan negara itu telah menggesa rakyat supaya menjimatkan tenaga elektrik sebanyak mungkin.Semalam, syarikat tenaga negara Ukraine mengumumkan catuan kuasa tambahan di Kiev dan beberapa wilayah lain di negara itu. -AFP


Aktivis antipemanasan global iklim terus sasarkan lukisan terkenal untuk raih perhatian

MADRID, 6 November- Dua aktivis iklim melekapkan tangan pada bingkai dua lukisan karya pelukis tersohor Sepanyol, Francisco Goya di Madrid untuk membantah kegagalan pihak berkuasa menangani isu pemanasan global.Demonstrasi di Muzium Prado itu tidak merosakkan lukisan, tetapi penunjuk perasaan menconteng "+1.5°C" di dinding antara dua karya seni berkenaan.Kedua-dua aktivis ditahan polis.Pertubuhan Bangsa Bersatu memberi amaran minggu lalu bahawa dunia tidak mencapai sasaran Perjanjian Paris untuk mengehadkan pemanasan pada 1.5 darjah Celsius melebihi paras praindustri.Bantahan dua aktivis itu adalah tindakan terbaharu yang semakin berani diambil oleh aktivis iklim untuk meraih tajuk utama media, termasuk melempar sup pada lukisan Vincent van Gogh di London dan Rom serta melempar kentang lenyek pada karya Claude Monet.Hari ini, hampir 200 negara dijadual memulakan sidang kemuncak iklim terbaharu di Sharm el-Sheikh, Mesir bagi mencari jalan meredakan pemanasan global yang membimbangkan.

(Dua aktivis iklim melekapkan tangan pada bingkai dua lukisan karya pelukis tersohor Sepanyol, Francisco Goya di Madrid/AFP)

Kumpulan aktivis iklim, Extinction Rebellion menyiarkan video dalam talian yang menunjukkan kedua-dua aktivis itu masing-masing meletakkan tangan pada lukisan sebelum anggota keselamatan muzium bergerak masuk.Kumpulan itu berkata, dua karya seni yang dimaksudkan ialah "The Naked Maja" dan "The Clothed Maja".Tindakan itu adalah untuk membantah peningkatan suhu dunia yang akan "menimbulkan iklim yang tidak stabil dengan akibat yang serius untuk seluruh planet bumi", kata kumpulan itu.Video yang disiarkan oleh Extinction Rebellion menunjukkan dua wanita muda menarik gam dari pakaian mereka dan melekatkan tangan mereka pada bingkai sebelum bercakap dengan pengunjung muzium yang lain. -AFP


Iran mengaku bekalkan dron kepada Rusia

TEHRAN, 5 November- Iran mengakui membekalkan dron kepada Rusia. Namun menegaskan dron tersebut dibekalkan kepada negara itu sebelum pencerobohan Rusia ke atas Ukraine."Kami membekalkan Rusia dengan bilangan dron yang terhad beberapa bulan sebelum perang di Ukraine," kata Menteri Luar Iran, Hossein Amir-Abdollahian.Iran berulang kali menafikan dakwaan bahawa ia telah membekalkan senjata kepada Rusia untuk digunakan dalam perang Ukraine.

Sebelum ini, Ukraine dan sekutunya di barat menuduh Rusia menggunakan dron buatan Iran bagi menyerang Ukraine sejak beberapa minggu lalu.Kiev berkata kira-kira 400 dron Iran telah digunakan terhadap penduduk awam Ukraine.The Washington Post melaporkan pada 16 Oktober lalu bahawa Iran sedang bersiap sedia untuk menghantar peluru berpandu ke Rusia.-AFP


Pumuckel, mungkin kuda padi terkecil di dunia

(Pumuckel makan di dapur Carola Weidemann)

JERMAN, 5 November- Pemilik kuda padi jenis Shetland yang berketinggian 50 sentimeter berharap haiwan peliharaannya itu akan disenaraikan dalam The Guinness Book of World Records sebagai kuda terkecil di dunia.“Percaya atau tidak, Pumuckel hanya seberat 35 kg (77 paun),” kata pemiliknya Carola Weidemann kepada Reuters sambil memeluknya di Breckerfeld, selatan Dortmund di barat Jerman.Menurut Shetland Pony Club di Britain, "kuda-kuda Shetland yang kecil harus mempunyai berat sekitar 120 kg" atau 264 paun.Weidemann telah memelihara Pumuckel selama lebih daripada dua tahun.“Apabila saya mula mendapatkannya, ia hanya memiliki tinggi sekitar 46 atau 47 sentimeter. Jadi.. tidak banyak perubahan pada masa itu," katanya.“Sama seperti manusia, bayi juga boleh dilahirkan dengan tubuh yang lebih kecil daripada kebiasaan. Itulah yang anda perlu bayangkan dengan kuda ini. Keanehan alam semula jadi.”Apabila Pumuckel tidak 'bersarapan' di dapur Weidemann atau bersama kuda lain, berkemungkinan kuda padi itu melawat tadika dan rumah warga emas sebagai terapi.Sama ada Pumuckel adalah kuda padi terkecil di dunia hanya akan diketahui dalam masa setahun atau lebih apabila haiwan itu berumur empat tahun. Umur tersebut cukup dan mungkin menobatkan kuda padi itu sebagai kuda padi terkecil di dunia; dan dipertimbangkan serta dimasukkan dalam Guinnness World Record. Menurut Weidemann, pemegang rekod semasa ialah kuda Bombel, yang tinggal di Poland dengan ukuran 56.7 sentimeter (22.3 inci).


Pegawai Bank Pusat China disiasat disyaki rasuah

BEIJING, 5 November- Seorang pegawai tinggi Bank Pusat China sedang disiasat kerana disyaki terlibat aktiiviti rasuah.Timbalan Gabenor Bank Rakyat China (PBOC), Fan Yifei disiasat kerana disyaki melanggar disiplin dan undang-undang yang serius.Perkara tersebut diumumkan oleh Suruhanjaya Pusat Disiplin dan Pemeriksaan Parti Komunis China (CPC).Bulan lalu, Xi mencipta sejarah tersendiri apabila mempertahankan kedudukannya sebagai Presiden China untuk penggal ketiga telah melancarkan kempen selama bertahun-tahun memerangi rasuah sejak berkuasa sedekad lalu.Menurut data rasmi, sebanyak 1.5 juta pegawai telah pun ditangkap termasuk 1,100 individu pada awal tahun ini.

Kempen menentang rasuah telah menjadi keutamaan Xi Jinping sejak dilantik menjadi Setiausaha Parti CPC pada 2012.Pihak berkuasa China berkata tindakan keras itu membantu membasmi rasuah yang pernah berakar umbi dalam parti dan negeri.Sementara itu, pengkritik melihat kempen perangi rasuah yang dilakukan Xi Jinpeng itu sebagai 'senjata' politiknya bagi menghapuskan para pesaingnya.Pelantikan semula beliau sebagai pemimpin bulan lalu didahului oleh kes jenayah rasuah berprofil tinggi.Pada September lalu, bekas Pegawai Keselamatan tertinggi, Sun Lijun dikenakan hukuman mati tetapi ditangguhkan kerana rasuah serta jenayah lain yang akan ditukar kepada penjara seumur hidup selepas dua tahun.Sun Lijun juga merupakan bekas Naib Menteri Keselamatan Awam, didapati menyalahgunakan kuasanya dalam pelbagai jawatan berpengaruh selama dua dekad. Ini termasuk menerima lebih ¥646 juta (RM427 juta) dalam bentuk rasuah.Bekas Menteri Kehakiman, Fu Zhenghua dijatuhkan hukuman yang sama selepas keputusan mahkamah mendapati dia menyalahgunakan kuasanya dari 2005 hingga 2021 dan menerima rasuah bernilai lebih ¥117 juta (RM76.5 juta). - AFP


Gelagat 'si Nuri' curi fon telinga, dirakam

(Fon telinga Nicholas Krumm dicuri burung kakak tua/REUTERS)

CHILE, 5 November- Seekor burung nuri mencuri fon telinga wartawan Chile ketika dia sedang mengulas peningkatan rompakan di ibu negara Chile pada Rabu.Kejadian itu berlaku apabila wartawan saluran Chilevision, Nicolas Krumm, sedang berlintas langsung dan; burung berkenaan hinggap di bahunya kemudian mengambil fon telinga dengan paruh dan terus terbang.Jurukamera cuba menangkap burung tersebut, namun gagal.Bagaimanapun, haiwan itu kemudian menjatuhkan peranti yang telah diambil. Perkara itu dimaklumkan wartawan kepada media tempatan.Video tersebut tular di rangkaian media sosial dan memperoleh lebih daripada 169,000 tontonan di Twitter Chilevision.- REUTERS


Gagal dapat kenaikan gaji, guru dan petugas pendidikan di Otario lancar mogok

(Mogok oleh guru dan kakitangan pendidikan di Ontario Kanada / AFP)

ONTARIO, 5 November- Seramai 55,000 kakitangan sektor pendidikan di Ontario Kanada melancarkan mogok selepas gagal mencapai persetujuan dengan kerajaan untuk gaji yang lebih tinggi dan lebih ramai kakitangan di sekolah.Tindakan pekerja, termasuk pembantu pendidikan, setiausaha dan pekerja perpustakaan, memaksa 583 sekolah di Toronto ditutup , membabitkan 247,000 pelajar.Pekerja menyampaikan notis mogok pada Ahad minggu lepas, menyatakan mereka tidak berjaya dalam rundingan kontrak baharu dengan kerajaan Konservatif Progresif berhaluan kanan, Perdana Menteri Doug Ford.Kerajaan berhujah bahawa permintaan pekerja itu terlalu tinggi dan undang-undang itu diperlukan untuk memastikan bilik darjah dibuka selepas dua tahun terjejas susulan pandemik COVID-19.Pada pagi Jumaat, pekerja memulakan barisan piket di berpuluh-puluh lokasi di seluruh wilayah, termasuk di luar pejabat Menteri Pendidikan Ontario. -REUTERS

(Para guru dan kakitangan pendidikan turut mengadakan mogok di depan bangunan kerajaan / AFP)


Kanada catat 1,444 kes cacar monyet

OTTAWA, 5 November- Kanada mengesahkan 1,444 kes cacar monyet, termasuk 42 dimasukkan ke hospital, kata Agensi Kesihatan Awam Kanada pada Jumaat.Satu laporan Xinhua, "daripada kes yang disahkan, 688 adalah dari Ontario, 525 dari Quebec, 179 dari British Columbia, 41 dari Alberta, enam dari Saskatchewan, dua dari Yukon dan masing-masing satu dari Nova Scotia, Manitoba dan New Brunswick, kata agensi kesihatan itu."Terdapat sembilan kes baharu sepanjang minggu lalu di Kanada dan peningkatan kes itu kekal rendah.Dos kedua vaksin monkeypox sedang dilancarkan di negara itu. Jawatankuasa Penasihat Kebangsaan mengenai Imunisasi mengesyorkan vaksin monkeypox digunakan sebagai pencegahan, vaksin dua dos bagi mereka yang berisiko terdedah, dengan dos kedua, hanya untuk orang yang tidak mempunyai gejala, yang diberikan 28 hari selepas yang pertama.Menurut pakar, cacar monyet adalah penyakit virus yang boleh merebak sesama manusia termasuk melalui pelukan, ciuman, sentuhan atau hubungan seksual.


Twitter pecat 50% pekerjanya

(Ibu pejabat Twitter berdiri megah di Market Street, San Francisco, California / AFP)

SAN FRANCISCO, 5 November- Twitter memecat separuh daripada 7,500 kakitangannya seluruh dunia pada Jumaat ketika pemilik baharunya Elon Musk melancarkan pemulihan besar-besaran syarikat bermasalah itu hanya seminggu selepas pengambilalihan.Dokumen dalaman yang dilihat AFP menyebut "kira-kira 50%" pekerja terjejas dan akan dinafikan akses kepada komputer dan e-mel syarikat secara serta-merta.Pekerja di seluruh dunia telah ditunjukkan 'jalan keluar' untuk mengucapkan selamat tinggal kepada salah satu syarikat paling ikonik di Silicon Valley."Terjaga dengan berita bahawa masa saya bekerja di Twitter telah berakhir. Saya patah hati. Saya menafikan," kata Michele Austin, Pengarah Dasar Awam Twitter untuk Amerika Syarikat dan Kanada."Mengenai pengurangan kakitangan Twitter yang berkuat kuasa, malangnya tiada pilihan apabila syarikat itu kerugian lebih AS$4 juta sehari," tweet Musk pada petang Jumaat dalam komen pertamanya, 24 jam selepas e-mel awal syarikat memberitahu pekerja tentang pemberhentian akan datang.Menjelang pemberhentian, Twitter menutup akses ke pejabatnya di seluruh dunia, meminta pekerja untuk tinggal di rumah sementara menunggu berita tentang nasib mereka melalui e-mel."Ia adalah cara yang agak tidak berperikemanusiaan untuk melayan orang. Ia seolah-olah satu usaha upahan, mereka cuba menjimatkan wang untuk semua kos," kata seorang pekerja yang dipecat; bercakap dengan syarat tidak mahu namanya disiarkan.Pemecatan itu adalah sebahagian daripada usaha Musk untuk mencari kaedah untuk membayar perjanjian besar bernilai AS$44 bilion yang mana dia menanggung hutang berbilion dolar dan menjual saham bernilai AS$15.5 bilion dalam Tesla, syarikat kereta elektriknya.Sumber-sumber syarikat berkata bahawa pasukan Musk telah mengenakan rentak hebat terhadap pekerja yang tinggal, membawa masuk pembangun Tesla untuk mengawasi kerja "Tweeps," nama dalaman untuk pekerja Twitter.Musk, ketua Tesla dan SpaceX, dikatakan berhutang AS$1 bilion hanya dalam faedah tahunan untuk membayar perjanjian yang cuba ditolaknya sebaik sahaja dia berjaya pada April.Musk telah berusaha mencari cara baharu untuk Twitter menjana wang selepas pembelian besarnya, termasuk idea untuk mengenakan bayaran AS$8 sebulan kepada pengguna untuk akaun yang disahkan.Langkah itu akan membantu mengatasi potensi kerugian pengiklan, sumber pendapatan utama Twitter, dengan kebanyakan jenama terkemuka dunia menangguhkan pembelian iklan mereka. - AFP


Pembakaran di utara India, burukkan udara di ibu kota

(Petani membakar jerami sebagai persediaan tanaman baharu/REUTERS)

INDIA, 5 November- Kepulan asap tebal di utara India pada Jumaat berikutan petani membakar jerami sebagai persediaan untuk menanam tanaman baharu, pencemaran itu telah memburukkan keadaan di bandar berdekatan termasuk New Delhi."Kami hanya mempunyai tempoh 10 hingga 15 hari untuk menanam gandum dan jika kami tidak menyelesaikan isu jerami dalam tempoh itu, keadaan akan menjadi sukar," kata seorang petani tempatan di wilayah Punjab kepada Reuters.20 juta penduduk di Delhi terpaksa menghirup udara yang tercemar berikutan indeks kualiti udara (AQI) mencapai kategori "teruk" dan "berbahaya" di hampir semua stesen pemantauan di ibu negara India, mendorong arahan penutupan sekolah.Ketua Menteri Delhi Arvind Kejriwal, yang memerintah negeri Punjab berkata pembakaran tanaman berleluasa. Satu hantarannya di Twitter, "rakyat Punjab dan Delhi mengambil semua langkah yang sepatutnya" untuk menangani pencemaran. Beliau turut menambah, sekolah rendah di ibu negara akan ditutup pada Sabtu berikutan asap tebal yang melanda.- REUTERS

(Pembakaran jerami menyebabkan pencemaran udara di India/REUTERS)


Polis abai panggilan kecemasan pertama pada rempuhan Halloween di Seoul

(Seorang wanita menceritakan amaran pertama yang dibuat kepada polis/REUTERS)

SEOUL, 5 November- Seorang wanita berasa sangat marah kerana tidak mendapat respons polis kerana cuba membuat amaran panggilan kecemasan pertama tentang bahaya di Itaewon sebelum kejadian Halloween yang membawa tragedi di Seoul.Dia mempunyai rekod panggilan yang ditunjukkan oleh telefon bimbitnya dibuat pada 6.31 petang pada waktu tempatan dan dia memberitahu polis; "Nampaknya orang ramai boleh mati akibat dihempap. Saya tidak boleh ke sana kerana terlalu ramai orang, polis perlu segera hadir dan mengawal keadaan."Panggilan itu ditamatkan pada 6.34 petang dibuat kira-kira empat jam sebelum kejadian hingga menyebabkan lebih 150 orang maut."Saya sangat marah melihat berita itu, kerana saya sudah menghubungi polis kira-kira jam 6:30 petang, tetapi mengapa tiada pihak berkuasa mengawal keadaan?" wanita itu, yang hanya dikenali dengan nama keluarga Park memberitahu Reuters.Dia melawat jalan Itaewon untuk menikmati Halloween bersama suami dan anak perempuannya pada Sabtu tetapi memutuskan untuk meninggalkan kawasan itu selepas orang ramai mula memenuhinya.Rempuhan pada malam Sabtu itu mengorbankan 156 orang, termasuk remaja dan 20-an, dan mencederakan 187, menyebabkan 33 cedera dalam keadaan serius. Lorong itu dibanjiri orang ramai untuk meraikan Halloween pertama dalam tempoh tiga tahun.

(Tangkap layar video pada rempuhan di Itaewon/REUTERS)

"Saya tidak pernah melihat orang ramai seperti itu. Dan saya sangat takut, anak perempuan saya juga sangat takut sehingga dia tidak mahu mengingati keadaan itu lagi," kata Park sambil menunjukkan video lorong yang tersekat di mana keluarganya terpisah.Polis pada Selasa mengeluarkan transkrip 11 panggilan kecemasan sebelum kekecohan itu menjadi sebuah tragedi. Transkrip itu kelihatan mengesahkan akaun saksi, yang memberitahu Reuters bahawa mereka melihat beberapa polis mengarahkan lalu lintas di jalan utama tetapi tiada pegawai di lorong pejalan kaki dan tepi jalan yang sesak.Kira-kira 100,000 orang dianggarkan berada di Itaewon pada Sabtu, kawasan yang terkenal dengan bukit dan lorong sempit. Terdapat 137 pegawai polis berada di sana pada masa itu, kata pihak berkuasa.Pasukan penyiasat polis khas pada Rabu mendapatkan maklumat daripada Agensi Polis Metropolitan Seoul, Balai Polis Yongsan dan enam organisasi lain berkaitan untuk menyiasat tindak balas polis dan jumlah orang awam yang maut.Pihak berkuasa kerajaan tidak perlu mewujudkan atau menguatkuasakan protokol keselamatan kerana perayaan di Itaewon tidak mempunyai penganjur.Tragedi itu adalah yang paling menakutkan di Korea Selatan sejak tragedi feri karam pada 2014 yang mengorbankan 304 orang, terutamanya pelajar sekolah menengah.- REUTERS


Polis menahan lebih 380 orang penyeludup

Belanda, 5 November - Polis Eropah dan Turki menahan 382 orang semasa serbuan membabitkan 28 negara pengedar yang kebanyakannya beroperasi di Balkan dan tenggara Eropah, kata Europol pada Jumaat.

Kebanyakan individu yang ditahan bulan lalu berdepan tuduhan pendatang, senjata api atau penyeludupan dadah, kata agensi polis dalam satu kenyataan.

Beribu-ribu trak menggunakan laluan Balkan ke Kesatuan Eropah membawa barangan berbeza, termasuk makanan dan bahan pembinaan.

Laluan itu juga "terkenal" dengan penyeludupan migran dan pengedaran senjata api serta dadah, kata Europol.

Pada 28 Oktober, AFP menyaksikan pihak berkuasa menemukan seorang pendatang yang bersembunyi di bumbung sebuah trak, di pos pemeriksaan Bulgaria Kapitan Andreevo di sempadan dengan Turki.

Operasi itu diselaraskan bersama Europol dan Sepanyol dan hampir 16,000 pegawai mengambil bahagian dari seluruh Eropah dan Turki, kata agensi itu.

Negara-negara Eropah lain turut sertai risikan jenayah.

Dalam serbuan besar-besaran itu, 106 senjata api serta dadah termasuk kanabis dan kokain dirampas, kata Europol. - AFP


Harga makanan dunia kekal stabil pada bulan Oktober: PBB

PARIS, 4 November- Harga makanan dunia kekal stabil pada bulan Oktober, walaupun harga bijirin meningkat berikutan ketidakpastian perjanjian yang memberi laluan selamat untuk bijirin Ukraine di Laut Hitam, kata agensi Pertubuhan Bangsa Bersatu.Harga makanan global telah jatuh sejak mencecah paras tertinggi sepanjang masa pada Mac berikutan pencerobohan Rusia di Ukraine, salah satu pengeksport utama gandum dan minyak masak dunia.Pertubuhan Makanan dan Pertanian (FAO) berkata indeks harganya yang menjejaki perubahan bulanan dalam harga antarabangsa sekumpulan komoditi makanan, berpurata 135.9 mata pada Oktober, lebih rendah sedikit daripada September.Tetapi indeks harga bijirinnya purata 152.3 mata pada Oktober, 4.4 mata lebih tinggi daripada bulan sebelumnya.Harga gandum naik 3.2 peratus, "kebanyakannya mencerminkan ketidaktentuan berterusan berkaitan Inisiatif Bijian Laut Hitam," katanya.Ukraine salah satu pengeluar utama dunia dan pencerobohan Rusia telah menyekat 20 juta tan bijirin di pelabuhannya sehingga perjanjian laluan selamat dipersetujui pada Julai.Namun Rusia masih belum memutuskan sama ada melanjutkan perjanjian bijirin melebihi 19 November tarikh pembaharuan yang ditulis dalam perjanjian asal yang diuruskan oleh PBB dan Turkiye untuk mengelak kecemasan makanan global. -AFP

(Gandum semasa matahari terbenam di ladang syarikat pertanian Solgonskoye di kampung Solgon, Rusia/File REUTERS)